Masuk Malaysia secara haram, JIM tahan pegawai dan enam warga India

SEPANG, 2 November- Jabatan Imigresen Malaysia (JIM) berjaya menumpaskan sindiket membawa masuk warga asing secara tidak sah melalui KLIA.  Ia hasil operasi dilaksana jabatan itu malam tadi. Enam lelaki warga India dan seorang pegawai JIM, ditahan.  Kenyataan JIM memaklumkan, kesemua warga asing itu cuba masuk ke negara ini untuk bekerja tanpa pas yang sah serta mengelakkan bayaran levi.  Modus operandi sindiket, menawarkan e-visa palsu kepada warga asing berkenaan untuk memasuki Malaysia sebagai pelancong.  Sindiket akan menyediakan kemudahan tempat tinggal, program lawatan dan sejumlah wang bagi menunjukkan seolah-seolah mereka adalah pelancong tulen.  Pegawai Imigresen yang bersubahat pula akan menurunkan cap ke atas passport tanpa merekodkan perjalanan warga asing tersebut ke dalam sistem MyImms.  Berdasarkan maklumat risikan, sindiket ini dipercayai mengenakan bayaran antara RM,5000 hingga RM6,000 kepada setiap pelawat.  Sindiket, disyaki telah beroperasi sejak pembukaan sempadan pada 1 April lalu.  JIM akan terus meningkatkan usaha-usaha perisikan dan operasi bagi membenteras aktiviti penyeludupan dan pemerdagangan manusia termasuk kes membabitkan pegawainya sendiri.


JAIPK larang semua aktiviti kempen politik di fasiliti agama Islam di negeri Perak

IPOH, 2 November- Semua jenis aktiviti politik adalah dilarang dijalankan di masjid, surau, Maahad Tahfiz dan sekolah agama di Perak sepanjang tempoh kempen Pilihan Raya Umum (PRU15).  Pengarah Jabatan Agama Islam Perak (JAIPK), Harith Fadzillah Abdul Halim berkata, ia bagi memastikan kesucian agama Islam dipelihara dan dilindungi daripada dicemari kegiatan politik kepartian.  Jelasnya arahan itu sebagai menjunjung titah Sultan Perak, Sultan Nazrin Muizzuddin Shah dan akan berkuatkuasa mulai hari Jumaat, 4 November sehingga 20 November depan.  Antara aktiviti yang dilarang termasuklah calon, pemimpin dan petugas parti politik tidak dibenarkan mengambil alih tugas imam dan khatib daripada pegawai masjid.  Mereka turut dilarang mengadakan ceramah, ucapan, pengumuman dan lawatan yang mempunyai elemen berkempen.  Selain itu, sebarang bantuan, penyerahan sumbangan dan tajaan jamuan atas nama calon dan parti turut dilarang.

(Pengarah Jabatan Agama Islam Perak (JAIPK), Harith Fadzillah Abdul Halim)


17 penduduk terjejas banjir kilat di Segamat

SEGAMAT, 2 November- Sebuah Pusat Pemindahan Sementara (PPS) dibuka, di sini pukul 8.00 pagi tadi selepas Kampung Seberang Batu Badak dan Kampung Batu 5 dilanda banjir kilat. Seramai 17 penduduk daripada 5 keluarga dipindahkan ke PPS Balai Raya Kampung Batu Badak. Jawatankuasa Pengurusan Bencana Daerah dalam kenyataan memaklumkan, banjir bukan disebabkan hujan berterusan tetapi akibat kenaikan paras sungai Muar, sehingga melimpah ke dua buah perkampungan tersebut. Bagaimanapun paras air di Sungai Juaseh dan Sungai Segamat, masih di bawah paras normal. Beberapa agensi terlibat membantu memindahkan penduduk yang terjejas serta operasi di PPS antara pihak polis, Pejabat Daerah, Angkatan Pertahanan Awam dan Jabatan Kebajikan Masyarakat.

(Keadaan rumah penduduk yang dilanda banjir kilat di Segamat)


KOTA KINABALU, 1 November - Penduduk terjejas banjir di Sabah terus meningkat kepada 724 orang daripada 201 keluarga melibatkan daerah Penampang, Sipitang, Kunak, Tenom dan Keningau yang berlaku dalam tempoh sepanjang 48 jam yang lalu. Sekretariat Jawatankuasa Pengurusan Bencana Sabah dalam kenyataan setakat pukul 4 petang tadi memaklumkan di Penampang, seramai sembilan orang daripada satu keluarga berjaya dipindahkan ke pusat pemindahan sementara (PPS) Kolam Renang, Kompleks Sukan Penampang.Tinjauan sekitar Penampang mendapati terdapat air sungai melimpah sehingga bahu jalan, selain orang ramai turut bersiap siaga dengan meletakkan kenderaan masing-masing di tempat yang selamat.Sementara itu, penduduk yang dipindahkan akibat banjir di Sipitang meningkat kepada 55 orang daripada 20 keluarga, ditempatkan di PPS Dewan Mini Mesapol dan Dewan SJK Cina Chung Hwa Mesapol.Di Kunak pula kekal 66 orang membabitkan 13 keluarga ditempatkan di PPS Dewan Kampung Airport Tun Fuad.

(Penduduk terjejas banjir di Sabah terus meningkat kepada 724 orang daripada 201 keluarga melibatkan daerah Penampang, Sipitang, Kunak, Tenom dan Keningau)

Di Tenom seramai 298 penduduk terjejas melibatkan 80 keluarga di tempatkan di tiga PPS iaitu Rumah Kebudayaan Kalang Kanar, Rumah Kebudayaan Makakagas dan Rumah Kebudayaan Gunting.Di Keningau pula 296 penduduk terjejas banjir dengan 87 keluarga telah ditempatkan di dua PPS iaitu Dewan Gereja Kampung Senagang dan Sekolah Kebangsaan Pekan Keningau 2.Dalam pada itu, kenyataan rasmi Sabah Electricity Sdn Bhd (SESB) memaklumkan ia terpaksa menutup operasi stesen janakuasa hidro Tenom Pangi berikutan kejadian arus sungai deras dan tanah runtuh seterusnya menimbus beberapa peralatan set janakuasa tersebut.Keadaan tersebut turut mengakibatkan enam pekerja termasuk dua polis bantuan terperangkap di bilik janakuasa berkenaan sebelum diselamatkan pihak bomba.Walau bagaimana pun penutupan operasi tersebut tidak menjejaskan bekalan elektrik kepada sistem grid di Sabah.


570 kes maut, babitkan 1,140 kemalangan elektrik sejak tahun 2002

GEMAS, 1 November - Sejumlah 570 kes maut membabitkan 1,140 kemalangan elektrik direkodkan berlaku di negara ini sejak tahun 2002.  Pengarah Jabatan Penguatkuasaan dan Operasi Kawasan Suruhanjaya Tenaga (ST), Mohd Elmi Anas berkata sehingga 22 Oktober lalu, sebanyak 49 kes kemalangan elektrik direkodkan melibatkan 25 kes maut.  "Jadi kita harap supaya kes kemalangan yang berlaku di negara kita ini dapat dikurangkanlah walau pun kita nak kata sifar tapi sesuatu yang mustahil ia untuk dapat sifar tapi kalau boleh kurangkan setiap tahun adalah sesuatu 'performance' yang baguslah," kata beliau ketika ditemui pada Program Touchpoint di Pejabat Kawasan ST Negeri Sembilan dan Melaka (STNSM) di Kampung Kurnia Diraja, di sini hari ini.

(Mohd Elmi Anas ditemu bual media pada Program Touchpoint di Pejabat Kawasan ST Negeri Sembilan dan Melaka (STNSM) di Kampung Kurnia Diraja, Gemas, Negeri Sembilan)

Dalam pada itu, STNSM telah melaksanakan 12 inisiatif tanggungjawab sosial korporat di Negeri Sembilan dan Melaka dengan empat projek baharu di daerah Tampin.  Projek di Kampung Kurnia Diraja melibatkan pendawaian rumah baharu milik Emiroul Norbit dan pihaknya membantu mendapatkan bekalan Tenaga Nasional Berhad.


12 juta pengguna bakal nikmati akses rangkaian 5G menjelang akhir tahun

KOTA BAHRU, 1 November- Kira-kira 12 juta pengguna bakal menikmati perkhidmatan rangkaian 5G menjelang akhir tahun ini.Ia susulan lima daripada enam penyedia perkhidmatan telekomunikasi telah menandatangani Perjanjian Akses dengan Digital Nasional Bhd, semalam.Menteri Komunikasi dan Multimedia, Tan Sri Annuar Musa berkata lima syarikat tersebut ialah Celcom Networks Sdn Bhd, Digi Telecommunications Sdn Bhd, U Mobile Sdn Bhd, YTL Communications dan Telekom Malaysia Bhd.

(Menteri Komunikasi dan Multimedia, Tan Sri Annuar Musa)

Menerusi perjanjian itu syarikat terlibat akan menyediakan perkhidmatan 5G di negara ini sekali gus membolehkannya diakses dalam kadar masa segera."Alhamdulillah lima daripada enam syarikat telekomunikasi telah pun menandatangani AA. Perjanjian ini membolehkan akses 5G akan diperoleh dalam kadar masa segera."Menerusi perjanjian ini dijangka 12 juta pengguna telefon akan ada akses 5G menjelang akhir tahun ini," katanya pada sidang media khas, di sini hari ini.Ketika ini, penyediaan prasarana atau menara 5G di seluruh negara berada pada tahap 33.2 peratus.


Bayaran secara tunai di fasiliti kesihatan negeri Melaka masih dibenarkan

(Exco Kesihatan dan Anti Dadah Negeri Melaka, Dr Muhamad Akmal Saleh ditemu bual media selepas Majlis Apresiasi Program Imunisasi COVID-19 Kebangsaan Remaja dan Kanak-Kanak Zon Selatandi Pusat Dagangan Antarabangsa Melaka (MITC) hari ini)

AYER KEROH,1 November - Orang ramai di Melaka masih dibenarkan membuat bayaran secara tunai di semua fasiliti kesihatan negeri itu sehingga diberitahu kelak.  Exco Kesihatan dan Anti Dadah Negeri Melaka, Dr Muhamad Akmal Saleh berkata ia bagi memudahkan rakyat khasnya warga emas untuk mendapatkan perkhidmatan kesihatan di fasiliti berkenaan.  "Pesakit ada pilihan untuk membayar secara tunai atau pun secara dalam talian, itu kita guna pakai di negeri Melaka sehinggalah akan dimaklumkan kita nak buat secara 'total' itu bila tapi setakat ini kita masih pakai dua-dua boleh pakai, jadi saya mohon nanti kita akan keluarkan pekeliling juga doktor jabatan kesihatan membenarkan bahawa pembayaran secara tunai dan juga atas talian boleh dilakukan di mana-mana premis kesihatan di dalam negeri Melaka ini," kata beliau selepas Majlis Apresiasi Program Imunisasi COVID-19 Kebangsaan Remaja dan Kanak-Kanak Zon Selatan di Pusat Dagangan Antarabangsa Melaka (MITC), di sini hari ini.

Dalam pada itu, Muhamad Akmal turut menyarankan pembudayaan semula pemakaian pelitup muka dan mendapatkan dos penggalak kedua bagi mengekang COVID-19.  Katanya, walau pun trend jangkitan COVID-19 menunjukkan peningkatan situasi semasa masih dalam keadaan terkawal dan setakat ini tiada VOC sub-varian Omicrob XBB di negeri ini. Di negeri Melaka, seramai 536,990 penerima dos penggalak satu dicatatkan, mana kala penerima dos penggalak kedua seramai 14,194 orang.


Pindaan Akta Kesatuan Sekerja 1959 bukan tindas pekerja

TAPAH, 1 November- Pindaan Akta Kesatuan Sekerja 1959 di Parlimen sebelum ini bukan untuk menindas golongan pekerja.Sebaliknya, Menteri Sumber Manusia Datuk Seri M. Saravanan berkata, ia bagi menambah persatuan yang ada di negara ini.Jelas beliau, pindaan akta tersebut membuka lebih banyak peluang dan ruang bagi golongan itu menyertai mana-mana persatuan yang ada demi kebajikan mereka.“Kalau kita lihat kesatuan sedia ada dari segi keanggotaan walaupun ada 15 juta pekerja tetapi tidak sampai 10 peratus pun jadi ahli. Ini satu usaha baik dan ini adalah budaya antarabangsa yang dikenali melalui Pertubuhan Buruh Antarabangsa (ILO),” katanya pada program Rumah Terbuka Deepavali 2022 di sini.

(Datuk Seri M. Saravanan, Menteri Sumber Manusia)

Tambah beliau, pindaan akta tersebut juga bukan diluluskannya seorang, tetapi sebulat suara oleh majoriti Dewan Rakyat ketika dibentangkan pada awal bulan lepas.  Sebelum ini, Pengerusi Gabungan Menentang Kepelbagaian Kesatuan Sekerja (CAMU), Rudy Rusly mendakwa, pindaan akta tersebut menunjukkan Datuk Seri M. Saravanan dan timbalannya, Datuk Halimah Mohamed Sadique mengkhianati amanah 15 juta pekerja sehingga melemahkan Kesatuan Sekerja.Pada 5 Oktober, Dewan Rakyat meluluskan pindaan ke atas Akta Kesatuan Sekerja 1959 (Akta 262), bertujuan membenarkan kepelbagaian kesatuan sekerja dalam mana-mana penubuhan, tred, pekerjaan atau industri, serta meningkatkan keahlian dalam kesatuan sekerja.Rang Undang-Undang (RUU) Kesatuan Sekerja (Pindaan) 2022 itu diluluskan selepas dibahas oleh 15 Ahli Parlimen kerajaan dan pembangkang.Ketika membuat penggulungan RUU berkenaan, Datuk Seri M. Saravanan berkata, pindaan itu akan memberi kebebasan kepada pekerja untuk menyertai atau menubuhkan kesatuan mengikut pilihan mereka sendiri.Justeru, pekerja bebas memilih mana-mana kesatuan yang ingin disertai mereka, tertakluk kepada perlembagaan kesatuan berkenaan.


KPM tiada kuasa sekat, tarik balik terbitan bukan di bawah kementerian

KUALA LUMPUR, 1 November- Kementerian Pendidikan (KPM) tidak mempunyai bidang kuasa untuk menarik balik atau menggantung mana-mana buku atau bahan bacaan yang tidak diterbitkan oleh pihak kementerian atau agensi-agensi di bawahnya.Menteri Kanan Pendidikan, Datuk Dr Radzi Jidin berkata, KPM hanya bertanggungjawab memastikan buku-buku yang dikeluarkan melalui proses ditetapkan.Beliau mengulas mengenai satu hantaran di media sosial baru-baru ini berkenaan tangkap layar dipercayai satu daripada muka surat sebuah buku rujukan mata pelajaran Sejarah Tingkatan 5.Buku rujukan tersebut yang dipercayai terbitan sebuah syarikat swasta memaparkan kesilapan gambar wajah Tun V.T. Sambanthan pada muka surat itu yang menimbulkan rasa kurang senang dan terkilan kepada anak mendiang, Deva Kunjari Sambanthan."Semakan kami mendapati buku yang dirujuk itu dikeluarkan oleh pihak swasta, bukan buku dikeluarkan KPM, kita punya bidang kuasa di KPM adalah (semakan) buku-buku yang dikeluarkan KPM. Itu tumpuan utama KPM untuk mengusahakan yang terbaik supaya buku-buku itu merangkumi data-data dan fakta telah disemak kesahihannya," katanya selepas melancarkan Kamus Dewan Perdana di sini.

(Menteri Kanan Pendidikan, Datuk Dr. Radzi Jidin pada Majlis Perasmian Kamus Dewan Perdana, di sini)


DBP lancar Kamus Dewan Perdana

(Datuk Dr Mohd Radzi (kanan) melancarkan Kamus Dewan Perdana/BERNAMA)

KUALA LUMPUR, 1 November- 'Kamus Dewan Perdana', menjadi khazanah unggul negara dengan merakamkan lebih 120,000 entri dalam bahasa Melayu.Menurut Menteri Kanan Pendidikan, Datuk Dr Mohd Radzi Md Jidin, kamus baharu yang diusahakan oleh Dewan Bahasa dan Pustaka (DBP) itu merupakan kamus bahasa Melayu pertama di dunia yang memanfaatkan sumber data daripada pangkalan data korpus DBP dan data internet.Jelasnya, kata-kata baharu yang muncul hasil kepesatan perkembangan ilmu dan keperluan komunikasi semasa turut dirakamkan dalam Kamus Dewan Perdana terdiri daripada istilah khusus, kata dialek, slanga dan lain-lain.Kata nama khas seperti tokoh, negara, anugerah, dasar negara dan keajaiban dunia yang sebelum ini tidak dapat dalam Kamus Dewan turut dijadikan kata masukan.Kamus Dewan Perdana juga disifatkan sebagai kamus umum yang lebih lengkap, berwibawa dan terkini dalam memenuhi keperluan pengguna bahasa Melayu."Usaha yang telah dilaksanakan oleh editor-editor serta semua pihak yang terlibat dalam menyiapkan kamus ini cukup bermakna dan akan terus abadi sebagai jariah suadara saudari sekalian. "Ini merupakan satu sumbangan penting kepada bahasa, ia sebagai sumbangan penting kepada generasi masa hadapan. Jika kita lihat kamus pertama Dewan Bahasa yang dikeluarkan pada 1970 kita lihat saiznya jauh lebih nipis daripada apa yang kita ada pada Kamus Dewan Perdana ini," kata Mohd Radzi ketika berucap dalam Majlis Pelancaran Kamus Dewan Perdana di Wisma Dewan Bahasa dan Pustaka,di sini.Tambah beliau, julung-julung kalinya, sebanyak 7,000 kata yang terpilih telah diberikan maklumat etimilogi dalam Kamus Dewan Perdana dengan sebahagian besar olahannya disediakan oleh pakar etimologi bahasa Melayu.

(Datuk Dr Mohd Radzi melihat Kamus Dewan Perdana selepas melancarkan kamus itu di Balai Budaya Tun Syed Nasir/BERNAMA)


Kadar subsidi telur ayam dinaikkan dua sen

KOTA BHARU, 1 November- Berkuat kuasa hari ini, kadar subsidi telur ayam gred A, B, dan C dinaikkan dua sen.Ini menjadikan kadar subsidi telur ayam di peringkat ladang menjadi 10 sen sebiji.Pengerusi Pasukan Khas Jihad Tangani Inflasi, Tan Sri Annuar Musa berkata tambahan tersebut dijangka memberi manfaat kepada 338 ladang ayam ternakan untuk memastikan bekalan telur di pasaran lebih konsisten dan stabil."Dengan pengumuman ini, diminta pihak jawatankuasa MAFI dan Kementerian Pertanian dengan menggunakan kaedah-kaedah dan perinciannya dengan merujuk kepada Kementerian Kewangan."Kepada sistem membayar yang telah sedia ada diperakukan supaya subsidi naik 10 sen dan diterima MOF dengan melibatkan telur gred A, B, C dan libatkan perbelanjaan lebih RM20 juta."Untuk tempoh satu bulan. Jadi dengan pengumuman itu khususnya mesti segera laksanakan dengan guna perincian boleh rujuk MOF bahagian belanjawan. Setidak-tidak pengeluar boleh mula balik langkah tingkat pengeluaran," kata Annuar.Setakat September lalu, kerajaan telah meluluskan peruntukan RM1.2 bilion bagi subsidi ayam dan telur ayam bagi mengawal harga bahan mentah itu.

(Kadar subsidi telur ayam naik dua sen bagi pastikan bekalan stabil di pasaran)


Jalan Pintas Kuala Terengganu dibuka

KUALA TERENGGANU, 1 November - Setelah tertangguh hampir tiga tahun, Jalan Pintas Kuala Terengganu (Kuala Terengganu Bypass) yang menghubungkan Kuala Ibai dan Kampung Durian Burung dekat sini kini telah dibuka sepenuhnya dan memanfaatkan lebih 70,000 pengguna.Menteri Kanan Kerja Raya Datuk Seri Fadillah Yusof berkata jalan sepanjang 5.8 kilometer (km) itu dapat mengurangkan kesesakan trafik di Jalan Persekutuan sedia ada di bandar Kuala Terengganu terutama pada waktu puncak, musim perayaan utama dan cuti sekolah.“Projek ini juga akan meningkatkan aksesibiliti dan mobiliti pengguna Pantai Timur dan mampu menjana ekonomi di kawasan Kuala Terengganu khususnya kepada sektor pelancongan serta industri kecil dan sederhana,” katanya di sini.Fadillah berkata Kuala Terengganu Bypass yang telah diluluskan oleh kerajaan Persekutuan pada Rolling Plan Ketiga (RP3) Rancangan Malaysia Ke-10 pada mulanya melibatkan kos sebanyak RM250 juta, namun jumlah itu meningkat kepada RM384.3 juta disebabkan peningkatan kos pengambilan tanah sebanyak tiga kali ganda.“Projek ini bermula 2016 dan kalau diikutkan jalan sepanjang hampir 6 km ini sepatutnya tidak perlu mengambil masa yang lama. Namun pembinaan jalan ini melalui pelbagai cabaran termasuk terpaksa ditangguhkan ekoran penularan pandemik COVID-19 dan akhirnya kini dapat disiapkan,” katanya.

(Fadillah bercakap kepada pemberita selepas menyempurnakan Pembukaan Jalan Kuala Terengganu Bypass)

Sementara itu, dalam majlis yang sama, Fadillah turut menyempurnakan Majlis Penyampaian Surat Setuju Terima (SST) kepada kontraktor yang berjaya memperoleh pelawaan projek oleh Jabatan Kerja Raya melibatkan tiga projek di Kelantan iaitu Projek Lingkaran Tengah Utama (LTU) – Kuala Krai ke Jambatan Sungai Lakit; Projek LTU – Jambatan Sungai Lakit ke Gua Musang; dan Projek Lebuhraya Kota Bharu ke Kuala Krai.Katanya, Projek LTU melibatkan pembinaan jalan sepanjang 11.05 km melibatkan nilai kontrak RM317.5 juta; Projek LTU – Jambatan Sungai Lakit ke Gua Musang sepanjang 20 km (RM326.5 juta); manakala Projek Lebuhraya Kota Bharu ke Kuala Krai sepanjang 10 km (RM262 juta).Dalam perkembangan lain, Fadillah berkata projek pembinaan jalan luar bandar dari Kampung Mat Daling, Jerantut hingga Kampung Pasir Raja, Dungun sepanjang 52.55 km baru sahaja dimulakan dan dijangka siap dalam tempoh tiga tahun lagi.Katanya, pelaksanaan projek itu adalah di bawah Kementerian Pembangunan Luar Bandar (KPLB) dan diuruskan oleh Jabatan Kerja Raya. - BERNAMA


PRU ke-15: Parti putuskan isu pencalonan, tidak perlu spekulasi

(Tan Sri Annuar meminta semua pihak tidak membuat sebarang spekulasi berhubung perkara terbabit/BERNAMA)

KOTA BHARU, 1 November- Penyandang kerusi Parlimen Ketereh Tan Sri Annuar Musa menyerahkan kepada pucuk pimpinan parti berhubung pencalonannya dalam Pilihan Raya Umum ke-15.Sehubungan itu, beliau meminta semua pihak tidak membuat sebarang spekulasi berhubung perkara terbabit."Dia ada sistem. Kita tak usah banyak buat spekulasi. Biarlah proses itu berjalan. Kita serahkan kepada parti khususnya pucuk pimpinan parti untuk tentukan memilih siapa yang parti fikir patut terima watikah dan mewakili parti."Soal calon macam saya kata bukan benda yang harus kita minta-minta, lobi-lobi. Kalau kita difikirkan oleh pucuk pimpinan atas apa juga asas pertimbangan maka itu kita hanya alat untuk parti memberi watikah dengan logo parti kita masuk," katanya.Barisan Nasional bakal mengumumkan calonnya bagi PRU15 malam ini.

(Penyandang kerusi Parlimen Ketereh Tan Sri Annuar Musa pada sidang media/BERNAMA)


Penemuan 33 tong berisi bahan kimia berhampiran RTC Gopeng sedang disiasat

IPOH, 1 November - Siasatan berhubung penemuan 33 tong berisi bahan kimia, dipercayai dibuang secara haram berhampiran Pusat Transformasi Luar Bandar (RTC) Gopeng, sedang dijalankan.Ketua Polis Perak, Datuk Mohd Yusri Hassan Basri berkata ketika ini tiada sebarang petunjuk diperoleh.

"Jadi pihak kita telah menjalankan siasatan dan pihak polis telah menyerahkan kepada pihak Jabatan Alam Sekitar untuk menjalankan siasatan.

"Ya... jika kita menjumpai petunjuk-petunjuk atau suspek-suspek yang melakukan perkara ini kita akan membuat tangkapan," kata Mohd Yusri di sini.

(Mohd Yusri ketika bercakap kepada pemberita)

Dalam kejadian petang semalam, Jabatan Alam Sekitar (JAS) Perak telah menerima aduan mengenai pembuangan bahan kimia tersebut di kawasan lapang berhampiran RTC Gopeng.  Hasil siasatan dilakukan JAS dan Pasukan Khas Bahan Kimia Berbahaya (HAZMAT) menemui 33 tong bahan kimia dalam keadaan berselerak dan berasap serta berbau di lokasi kejadian.  Kesemua tong didapati bocor dan setiap daripadanya mengandungi cecair bahan kimia berjadual dan merupakan sejenis bahan beralkali yang boleh bertindak balas dengan air.


Karnival Kerjaya Jamin Kerja Keluarga Malaysia 2022: Siri Perak, Selangor tawar hampir 16,000 peluang pekerjaan

KUALA LUMPUR, 1 November- Hampir 16,000 peluang pekerjaan dalam pelbagai sektor ditawarkan menerusi Karnival Kerjaya Jamin Kerja Keluarga Malaysia 2022 yang bakal berlangsung di Perak dan Selangor minggu ini.Majikan yang mengambil pekerja daripada golongan sasar termasuk penganggur, orang kurang upaya dan warga emas berpeluang menerima insentif sehingga RM42,000 bawah Program JaminKerja-Insentif Penggajian.Pencari kerja yang memperoleh pekerjaan pula berpeluang menerima bantuan mobiliti sebanyak RM500 secara sekali bayar.Pelbagai aktiviti dan perkhidmatan disediakan di karnival ini, termasuk bantuan pendaftaran Portal Pekerjaan Negara (MYFutureJobs) yang menawarkan sebanyak 293,878 jawatan kosong aktif kepada pencari kerja di seluruh negara.Pencari kerja yang berkunjung ke lokasi digalakkan mendaftar di pautan MYFutureJobs sebelum menghadiri Karnival Kerjaya.Karnival Kerjaya yang akan diadakan di Arena TN50, Tapah, Perak esok akan dirasmikan Menteri Sumber Manusia, Datuk Seri M. Saravanan.Manakala, Menteri Kewangan, Tengku Datuk Seri Zafrul Tengku Abdul Aziz dan Senator Datuk T. Mohan, masing-masing akan merasmikan karnival di 1 Plaza, Kuala Selangor dan di Dewan Dato’ Abdul Hamid, Batang Kali, Hulu Selangor pada Khamis ini.

(Karnival Kerjaya Jamin Kerja Keluarga Malaysia 2022)


PONTIAN, 1 November- 18 lelaki berumur 25 hingga 26 tahun ditahan dalam operasi pemutihan kerana terbabit kegiatan penyalahgunaan dadah.Operasi dijalankan di enam lokasi berbeza di Pontian, Johor bermula 7.00 pagi hingga 7.00 malam, semalam. Operasi bersepadu Polis Diraja Malaysia (PDRM) dan Agensi Antidadah Kebangsaan (AADK) itu dilaksanakan hasil maklumat awam, melibatkan tiga lokasi di Benut, serta satu lokasi di Kayu Ara Pasong, Pontian, dan Kukup.  Ketua Polis Daerah Pontian, Superintenden Mohammad Shofee Tayib berkata, saringan urin mendapati kesemua individu ditahan, positif dadah.  "Seorang lelaki turut ditahan, kerana dikehendaki bersabit kes dadah.  "Operasi merampas satu paket plastik lutsinar, mengandungi 3.49 gram serbuk putih dipercayai dadah jenis heroin. Kes disiasat mengikut Akta Dadah Berbahaya 1952," kata Mohammad Shofee kepada media di sini.

(Superintenden Mohammad Shofee berkata 18 lelaki ditahan dalam operasi pemutihan penyalahgunaan dadah di Pontian)


Semarak Uniti Keluarga Malaysia, satu padu rakyat dengan pelbagai elemen

KUALA LUMPUR, 1 November - Program Semarak Uniti Keluarga Malaysia yang tercetus daripada pelan tindakan Dasar Perpaduan Negara mengambil semangat daripada program Aspirasi Keluarga Malaysia.Setiausaha Bahagian, Bahagian Dasar dan Hubungan Antarabangsa, Kementerian Perpaduan Negara, Mohamad Sobri Mat Daud berkata ia sebagai mengangkat nilai KAMI iaitu K- Karib, A-Akses, M-Majmuk dan I-Inklusiviti.Malah, Semarak Uniti Keluarga Malaysia berorientasikan usaha menyatupadukan rakyat menerusi pelbagai elemen perpaduan termasuk sukan, kesenian, kebudayaan dan masakan."Jadi kita satukan elemen-elemen itu dalam satu tempat. Kita jadikan sebagai satu tempat, kita kumpulkan detik perpaduan ini di satu tempat untuk menyemarakkan perpaduan dalam kalangan Keluarga Malaysia ini. "Jadi, kita dah laksanakan di 7 lokasi, di Johor, Negeri Sembilan, Sabah, Sarawak, di KL dan terdekat ini di Putrajaya, akan kita adakan Semarak Uniti Keluarga Malaysia. Jadi, kita minta khususnya warga kota, warga Putrajaya datanglah beramai-ramai untuk menyaksikan, kita lebih mengenali kepelbagaian budaya di negara kita ini. Maknanya kita kata 'tak kenal maka tak cinta'. Apabila kita kenal dengan lebih rapat, kita akan lebih menyayangi ahli Keluarga Malaysia ini yang pelbagai kaum ini," katanya di sini.Semarak Uniti Keluarga Malaysia dijadual berlangsung di Floria Putrajaya pada 12 November ini bermula pukul 7 pagi hingga 2 petang.

(Mohamad Sobri ditemubual dalam rancangan Selamat Pagi Malaysia di Angkasapuri)

Dalam pada itu, memahami kepelbagaian serta perbezaan dalam kalangan masyarakat majmuk dapat memperkukuh semangat kebersamaan dan permuafakatan Keluarga Malaysia.Mohamad Sobri menjelaskan, pemahaman itu secara tidak langsung mewujudkan keharmonian dan kesejahteraan negara secara keseluruhannya.Pada masa sama, membina serta memupuk semangat patriotik dan cintakan negara menerusi program yang menyuntik nilai integrasi antara pelbagai kaum."Jadi kita susun program yang bersesuaian, bagaimana untuk tingkatkan rasa sayang kepada negara. Kemudian kita mantapkan ekosistem perpaduan dalam negara kita untuk pelbagaikan tapak integrasi. "Program yang kita laksanakan seperti sukan, kebudayaan, keseniaan, program Semarak Uniti Keluarga Malaysia ini merupakan tapak integrasi di mana tapak inilah yang boleh menyatukan kita, pelbagai kaum ini sebagai Keluarga Malaysia untuk lebih kukuhkan perpaduan antara kita. Keluarga Malaysia. Jadi, kita mahu banyakkan tapak-tapak integrasi melalui penganjuran program sebab perpaduan adalah melalui program, supaya kita semarakkan lagi nilai-nilai perpaduan seluruh masyarakat. Apabila kita semarakkan lagi nilai perpaduan, seluruh masyarakat akan dapat merasa, akan dapat melihat dapat dilihat, dirasa dan didengar di serata tempat," kata Mohamad Sobri.


PPj melakukan 240 tundaan serta 27,590 notis kompaun

PUTRAJAYA , 1 November - Sehingga Oktober, Penguat kuasa Perbadanan Putrajaya (PPj) telah melaksanakan 240 tundaan dan 1,370 apitan serta sejumlah 27,590 notis kompaun pelbagai kesalahan telah dikeluarkan dan bilangan kompaun ini dijangka akan meningkat sehingga akhir tahun ini.Selain itu, penguat kuasa PPj turut melaksanakan 12 Operasi Bersepadu antaranya ialah Ops Rempit, Ops Halangan Siar Kaki Premis, Ops Halangan Lalulintas dan Ops Sisiran Tasik.Presiden PPj, Datuk Fadlun Mak Ujud berkata tindakan dikenakan terhadap pelaku kesalahan bukanlah bertujuan menghukum, malah bagi memastikan kesejahteraan seluruh penduduk Putrajaya.Sekali gus mewujudkan persekitaran harmoni dan lestari sekitar lokasi di bawah seliaan Perbadanan Putrajaya.

(Fadlun bercakap kepada pemberita selepasmajlis Sambutan Hari Penguat Kuasa Perbadanan Putrajaya, di sini)

"Bagi meningkatkan prestasi bayaran kompaun, Bahagian Penguat kuasa dengan kerjasama Jabatan Undang-Undang dan Bahagian Kewangan turut menggandakan usaha mempercepatkan tempoh kes pendakwaan di mahkamah dan meneruskan kempen bayaran kompaun pada waktu bersesuaian," kata Fadlun di sini.Sambutan Hari Penguat Kuasa Perbadanan Putrajaya tahun ini menyaksikan 7 anggota penguat kuasa PPj dianugerahkan Pingat Perkhidmatan Setia dan Pingat Perkhidmatan Penguat Kuasa sebagai tanda penghargaan pihak Perbadanan Putrajaya kepada anggota yang telah berkhidmat melebihi 10 dan 20 tahun.Manakala, seorang pegawai Penguat Kuasa dianugerahkan Pingat Perkhidmatan Terpuji yang dikhaskan kepada beliau yang bakal bersara pada 31 Mac 2023.


Penduduk terjejas banjir di Melaka berkurang

MELAKA, 1 November - Bilangan penduduk terjejas banjir di Melaka berkurang kepada 13 orang daripada empat keluarga pada pukul 8 pagi ini berbanding 16 orang daripada lima keluarga, semalam.Sekretariat Jawatankuasa Pengurusan Bencana Negeri Melaka dalam satu kenyataan berkata kesemua mereka membabitkan penduduk di daerah Alor Gajah yang ditempatkan di pusat pemindahan sementara (PPS) Balai Raya Kampung Belimbing.

(Pukul 8 pagi ini, enduduk terjejas banjir di Melaka berkurang kepada 13)

Kenyataan itu memaklumkan mangsa terlibat ialah penduduk dari Kampung Pulau dan Kampung Belimbing.


Tren khas dan tren ETS tambahan sempena PRU15 - KTMB

KUALA LUMPUR, 1 November - Perkhidmatan tren khas Keluarga Malaysia ke Pantai Timur, serta lapan perkhidmatan tren elektrik (ETS) tambahan sempena Pilihan Raya Umum ke-15 (PRU15) bermula 18 November hingga 20 November, kata Keretapi Tanah Melayu Berhad (KTMB) dalam satu kenyataan. KTMB memaklumkan sebanyak 716 tiket ditawarkan untuk perkhidmatan tren khas dan 2,520 tiket bagi perkhidmatan tren ETS, manakala penjualan tiket akan dibuka mulai hari esok pada pukul 2 petang.Inisiatif tersebut bagi memberi kemudahan kepada mereka yang akan pulang ke negeri masing-masing, untuk menunaikan tanggungjawab sebagai pengundi pada PRU15.

"Tren khas akan berlepas pada pukul 3.40 petang (18 November) dari Stesen KL Sentral dan dijangka tiba pada 7.40 pagi (19 November) di Stesen Tumpat manakala tren dari Stesen Tumpat akan berlepas pada 5.10 petang (20 November) dan tiba pada 11.26 pagi (21 November)," menurut kenyataan itu semalam.Sementara itu, perkhidmatan tren ETS tambahan melibatkan laluan Stesen KL Sentral ke Stesen Padang Besar dan sebaliknya serta Stesen Butterworth ke Stesen KL Sentral, turut disediakan bagi tarikh yang sama.Tiket boleh didapati melalui aplikasi KTM Mobile (KITS) atau laman sesawang KTMB. Orang ramai juga boleh menghubungi Pusat Panggilan KTMB 03-22671200 atau melayari saluran media baharu rasmi KTMB serta laman sesawang KTMB www.ktmb.com.my untuk maklumat lanjut.


Dua maut, kren runtuh

IPOH, 1 November- Dua lelaki tempatan maut manakala seorang lagi cedera dalam kemalangan runtuhan kren gantri di sebuah kilang di kawasan perindustrian Kampung Acheh, Sitiawan.Kejadian berlaku pada petang Isnin.Jurucakap Jabatan Bomba dan Penyelamat Perak, dalam satu kenyataan memaklumkan pihaknya menerima maklumat runtuhan kren yang mengorbankan Abdul Rajim Hasmki, 33, dan Maiyden Asibin, 29, serta Mosed Alinid, 34, yang cedera pada jam 4.58 petang."Kemalangan kren industri berat dipercayai akibat kerja-kerja pemotongan kren untuk dilupuskan di mana berlaku runtuhan kren ketika kerja-kerja pemotongan dilakukan hingga menyebabkan tiga mangsa itu tersepit," katanya.Beliau berkata pasukan bomba yang tiba di tempat kejadian telah mengeluarkan mangsa menggunakan peralatan khas dan bantuan kren bagi memudahkan operasi.Katanya, mangsa yang maut diserahkan kepada pihak polis dan mangsa yang cedera dihantar ke hospital."Operasi menyelamat melibatkan 13 anggota bomba dan tujuh anggota polis tamat pada jam 10.55 malam," katanya. -BERNAMA


PRU15: Rina Harun calon PN di Sepang

(Tan Sri Muhyiddin Yassin ketika mengumumkan Datuk Seri Rina Harun sebagai calon PN di Sepang)

SEPANG, 1 November- Pengerusi Perikatan Nasional,  Tan Sri Muhyiddin Yassin mengumumkan Ketua Wanita PN, Datuk Seri Rina Harun sebagai calon gabungan parti itu bagi kerusi Parlimen Sepang pada Pilihan Raya Umum Ke-15 (PRU15).Pengumuman mengenai pemilihan Menteri Pembangunan Wanita, Keluarga dan Masyarakat berkenaan dibuat Tan Sri Muhyiddin malam tadi ketika berucap pada Jelajah Prihatin Parlimen Sepang."Rina calon kita di Sepang. Sah.. Ini Presiden yang cakap. Rina saya fikir diterima baik di sini, wajarlah saya umumkan malam ini. Inilah calon PN  untuk Parlimen Sepang," katanya.Pada PRU14 lepas, Rina yang bertanding atas tiket Pakatan Harapan (PH) memenangi kerusi Parlimen Titiwangsa mengalahkan calon Barisan Nasional (BN), Datuk Seri Johari Abdul Ghani dan calon PAS, Mohamad Noor Mohamad.Suruhanjaya Pilihan Raya (SPR) menetapkan hari pengundian PRU15 pada 19 November dengan penamaan calon pada 5 November manakala pengundian awal pada 15 November.

(Tan Sri Muhyiddin Yassin berucap pada Jelajah Prihatin Parlimen Sepang)


Edar dadah di Singapura, lelaki Malaysia terlepas tali gantung

SINGAPURA, 1 November- Mahkamah Rayuan Singapura membebaskan seorang warga Malaysia G.Punithan yang dijatuhi hukuman mati kerana mengedar 28.5g diamorfin ke republik itu, selepas menimbangkan bukti baharu.Punithan dijatuhi hukuman mati pada Mei 2020, orang pertama dijatuhkan hukuman semasa pandemik COVID-19, melalui pembicaraan jarak jauh.Dalam siasatan, dia dikenal pasti seorang daripada dua penghantar dadah sebagai dalang dalam transaksi dadah yang berlaku pada 28 Oktober 2011.Sebelum itu, Punithan memperkenalkan kedua-dua kurier itu pada 12 Oktober 2011 bagi memudahkan transaksi dadah yang akan berlaku di tempat letak kereta West Coast McDonald."Dalam rayuan ini, kami tidak mengambil berat tentang peristiwa membabitkan kurier yang berlaku pada 28 Oktober 2011," kata Hakim Tay Yong Kwang yang membacakan keputusan mahkamah.Penghakiman penuh dikeluarkan di laman sesawang mahkamah pada Isnin.Selain Hakim Tay, kes itu dibicarakan di hadapan Ketua Hakim Negara Sundaresh Menon dan Hakim Andrew Phang.“Persoalan utama dalam rayuan ini ialah sama ada terdapat mesyuarat tiga pihak pada 12 Okt 2011 kerana itulah kaitan yang didakwa antara perayu dan transaksi dadah melibatkan kurier yang berlaku pada 28 Okt0ber 2011.“Pihak pendakwaan mendakwa daripada “hasil mesyuarat itulah” kurier menjalankan transaksi dadah tersebut."Oleh itu adalah menjadi tanggungjawab pihak pendakwaan untuk membuktikan tanpa keraguan munasabah bahawa 'pertemuan pengenalan' itu berlaku yang membuktikan niat bersama perayu dan kurier untuk mengedar dadah," kata Hakim.Menurut Hakim terdapat percanggahan dalam keterangan mengenai tarikh dan masa hari 'mesyuarat pengenalan seperti yang didakwa' itu pada Perbicaraan 2014 dan Perbicaraan 2018 sebelum ini.Punithan mengemukakan bukti baharu termasuk kenyataan penyiasatan daripada kurier, laporan jejak panggilan syarikat telekomunikasi untuk salah satu telefon kurier, dan rekod pergerakan Imigresen dan Pusat Pemeriksaan (ICA) salah seorang kurier terbabit.Punithan diwakili pasukan peguam dari K&L Gates Straits Law LLC diketuai Peguam Kanan Narayanan Sreenivasan. -BERNAMA


20 pasukan SME Bank 90-Days Biz Challenge 2022  catat nilai jualan lebih RM500,000 dalam 10 bulan

(Datuk Suriani Ahmad menyampaikan hadiah kepada pemenangpertandingan perniagaan SME Bank 90-Days Biz Challenge 2022)

SHAH ALAM, 31 Oktober- Sebanyak 20 pasukan finalis daripada Kolej Komuniti dan Politeknik berjaya mencatat nilai jualan lebih setengah juta ringgit sepanjang 10 bulan melalui pertandingan perniagaan SME Bank 90-Days Biz Challenge 2022 dijalankan.Ketua Setiausaha Pembangunan Usahawan Dan Koperasi (KUSKOP) Datuk Suriani Ahmad berkata, nilai tersebut merupakan yang tertinggi dicatatkan berbanding edisi sebelum ini."Saya dimaklumkan bahawa 20 finalis Program SME Bank 90-Days Biz Challenge 2022 telah berjaya mencatatkan jumlah jualan lebih RM598,517.08 sepanjang sepuluh bulan tempoh pertandingan."Secara keseluruhannya, bekas peserta atau alumni SME Bank 90-Days Biz Challenge telah mencatatkan jumlah jualan sebanyak RM834,968.80."Pencapaian yang memberangsangkan ini menunjukkan bahawa dengan adanya galakan dan sokongan yang tepat, para peserta mampu untuk mencapai kejayaan yang lebih besar lagi,"katanya.Beliau berkata demikian selepas menyempurnakan Majlis Penyampaian Hadiah Program Usahawan Muda SME Bank 90-Days Challenge di Shah Alam, Selangor.Tambah beliau, ia menunjukkan sektor perusahaan kecil dan sederhana (PKS) mampu memberi impak besar terhadap ekonomi negara selain menyumbang kepada pemantapan ekonomi negara.Program SME Bank 90-Days Biz Challenge mendapat 92 penyertaan melibatkan 368 siswazah dari Kolej Komuniti dan Politeknik.


MARA lahirkan 645 usahawan kategori Platinum dengan nilai jualan tahunan RM3.5 bilion

(Datuk Seri Mahdzir Khalid berucap padaMajlis Anugerah Usahawan MARA (AURA) 2021-2022)

PUTRAJAYA, 31 Oktober- Majlis Amanah Rakyat (MARA) berjaya melahirkan 645 usahawan yang dikategorikan Usahawan Platinum dengan nilai jualan tahunan mereka mencecah RM3.5 bilion.Menurut Menteri Pembangunan Luar Bandar, Datuk Seri Mahdzir Khalid, usahawan tersebut juga berjaya menyediakan 21,457 peluang pekerjaan."MARA juga bertindak sebagai penggerak utama memimpin usahawan Bumiputera daripada hanya menjadi Regional Champion kepada Global Champion.MARA sentiasa mencari peluang dan kerjasama dengan agensi-agensi kerajaan, kementerian, pihak swasta, pemain industri dan juga badan bukan kerajaan (NGO) dalam usaha melahirkan lebih ramai usahawan yang kompeten dan berdaya saing."Beliau berkata demikian dalam ucapan sempena Majlis Anugerah Usahawan MARA (AURA) 2021-2022.Jelas Mahdzir, sejak COVID-19 melanda negara, MARA telah melaksanakan pelbagai program bagi membantu usahawan untuk memastikan kelangsungan perniagaan usahawan bawahnya.Antara inisiatifnya termasuk pengecualian bayaran sewa dan kadar bayaran sewaan premis MARA hanya 30 peratus yang melibatkan 5,971 penyewa."Tahun lalu, impak COVID-19 hanya melibatkan tiga peratus sahaja usahawan yang menutup operasi perniagaan. Proses kebangkitan semula usahawan ini turut disokong dengan penyaluran peruntukan tahun 2022 berjumlah RM398.5 juta.Sehingga bulan lalu, seramai 12,812 usahawan telah menerima manfaat kemudahan yang disediakan dengan jumlah kelulusan permohonan sebanyak RM464 juta."Tambah Mahdzir, program keusahawanan MARA turut dilengkapi ekosisten sewaan lot-lot perniagaan kepada usahawan.Setakat ini sejumlah 6,680 daripada keseluruhan 7,317 lot perniagaan MARA diisi oleh usahawan dengan janaan sewaan tahunan lebih RM1 bilion.Sementara itu, 19 usahawan bimbingan MARA menerima pengiktirafan dan penghargaan pada Majlis AURA 2021/2022 menerusi 19 kategori melibatkan 247 pencalonan.Antara kategorinya, Anugerah Kekal Cabaran, Ikon Usahawan Global, Anugerah Khas Keusahawanan Sosial, Jenama Terbaik dan Tokoh Usahawan."Skop penganugerahan kali ini lebih luas berbanding penganjuran lepas yang membolehkan kita menerima lebih banyak penyertaan daripada kategori berbeza.Anugerah ini merupakan satu platform untuk mereka terus menyerlahkan jenama ke tahap yang lebih baik dan bersaing dengan pemain industri yang lain," kata Mahdzir.Pada majlis yang sama, Mahdzir turut melancarkan e-buku 'Usahawan Platinum MARA' yang mengandungi senarai kompilasi usahawan jutawan MARA.Turut hadir, Ketua Setiausaha KPLB, Datuk Ramlan Harun, Pengerusi MARA, Datuk Seri Azizah Mohd Dun dan Ketua Pengarah MARA, Datuk Azhar Abdul Manaf.

(Datuk Seri Mahdzir Khalid melancarkan e-buku 'Usahawan Platinum MARA' yang mengandungi senarai kompilasi usahawan jutawan MARA)


Bekas ahli politik ditahan, disyaki terbabit kes pemerdagangan manusia

GEORGE TOWN, 31 Oktober- Bekas ahli politik yang bertanding dalam PRU14, antara 11 individu ditahan reman kerana disyaki terbabit dalam kes pemerdagangan manusia. Kes eksploitasi buruh tersebut dibongkar menerusi beberapa siri serbuan di Pulau Pinang dan Kedah sejak 27 Oktober lepas. Lelaki berusia 50-an bergelar Datuk itu diberkas malam semalam, susulan penahanan lapan lelaki dan dua wanita berusia 22 hingga 60 tahun pada Khamis lepas.  Dia dipercayai pengasas pusat pemulihan dadah dan alkohol.  Menurut Ketua Polis Pulau Pinang, Datuk Mohd Shuhaily Mohd Zain pemeriksaan mendapati pusat berkenaan tidak mempunyai permit sah.

Hasil siasatan, mangsa terdiri daripada individu yang mendapatkan rawatan ketagihan dadah dan alkohol di pusat terbabit.  Mereka dipaksa bekerja di kedai makan, kedai kayu, pusat cuci kereta dan tidak dibayar gaji atau diberi cuti.  "Bekas ahli politik yang telah bertanding pada PRU14 di peringkat Parlimen dan juga DUN namun beliau kalah kedua-dua tempat dan juga hilang wang pertaruhan."Saya tidak mahu perkara ini kemudian dipolemikkan sebagai satu tindakan bertintakan politik dan sebagainya, ia jelas dan ketara bermula daripada siasatan yang menunjukkan bahawa adanya kesalahan antipemerdagangan manusia, jadi tidak timbul lagi soalan atau pun polemik2berbentuk politik," katanya. Beliau menyatakan demikian pada sidang akhbar di IPK Pulau Pinang, di sini hari ini.


Permatang Pauh, Batu Kawan dan Balik Pulau lokasi 'hotspot' PRU15

(Mohd Shuhaily Mohd Zain dalam satu sidang media di Puau Pinang)

GEORGE TOWN, 31 Oktober- Permatang Pauh, Batu Kawan dan Balik Pulau dikenal pasti sebagai lokasi panas di Pulau Pinang pada Pilihan Raya Umum ke-15 (PRU15).Menurut Ketua Polis negeri, Datuk Mohd Shuhaily Mohd Zain, ia berikutan insiden yang berlaku pada PRU sebelumnya.“Sebelum ini terdapat insiden seperti menahan kereta pertugas SPR, menahan kereta pasukan polis, pergaduhan dan sebagainya.“Saya berharap isu-isu seperti ini tidak akan berlaku lagi, dan PDRM akan memastikan keadaan terkawal dan berharap orang ramai, pengundi menjaga tingkah laku supaya kejadian sama tidak berulang,” katanya pada sidang media di Ibu Pejabat Polis Kontinjen negeri.73.51% membabitkan 4,514 anggota dan pegawai polis negeri itu dikerahkan bertugas sepanjang PRU15 bagi memastikan kelancaran dan keselamatan rakyat terjamin.Satu pertemuan dengan calon-calon yang bakal bertanding akan diadakan bagi memberi penerangan yang jelas perihal undang-undang sepanjang tempoh berkempen.

(Datuk Mohd Shuhaily Mohd Zain, Ketua Polis Pulau Pinang)


Ribut di Marang akibatkan kerosakan hampir 30 rumah dan premis perniagaan

(Kejadian ribut di Marang yang sempat dirakam oleh orang awam)

MARANG, 31 Oktober- Hampir 30 buah rumah kediaman dan premis perniagaan rosak dalam kejadian ribut di Kampung Undang, Marang petang tadi.  Kejadian ribut berserta angin puting beliung kira-kira 10 minit itu berlaku pada pukul 2.30 petang. Menerusi video yang tular di media sosial petang tadi menyaksikan kebanyakan premis terlibat mengalami kerosakan di bahagian bumbung.  Kejadian dipercayai bermula dengan hujan renyai kemudian secara tiba-tiba dibadai dengan pusaran angin yang kuat dan mengakibatkan kerosakan premis penduduk di kampung berkenaan.  Pengerusi Jawatankuasa Pembangunan dan Keselamatan Kampung Undang, Daud Hassan memberitahu, pihaknya masih menjalankan nilaian jumlah keseluruhan premis yang rosak dalan kejadian ribut itu.  Dalam masa sama, tiada kemalangan jiwa di laporkan.Nilai kerugian masih belum dapat dipastikan, namun bantuan segera akan disalurkan bagi meringankan beban dan keselesaan penduduk yang terlibat.Hujan kerap pada masa ini susulan peralihan ke musim monsun timur laut.

(Tangkap layar rakaman video ribut di Marang)


Seludup ketum guna van logo JBPM, anggota bomba berdepan tindakan tegas

KOTA BHARU, 31 Oktober- Anggota Jabatan Bomba dan Penyelamat Malaysia (JBPM) Kelantan yang dipercayai terbabit dengan penyeludupan daun ketum menggunakan van yang diubah suai logo dan warna jabatan itu akan dikenakan tindakan disiplin termasuk dibuang kerja. Pengarahnya, Penolong Pesuruhjaya Bomba (PPjB) Zainal Madasin berkata pihak jabatan memandang serius dan tidak akan berkompromi anggota yang melakukan pelanggaran integriti sehingga mencemarkan nama dan imej jabatan."Kita tidak berkompromi, kita tidak bagi muka kepada anggota-anggota...tidak kira anggota ke, pegawai, pegawai kanan, kita akan ambil tindakan tegas."Sasaran saya kalau betul-betul memang berlaku tindakan macam ini, keputusan kita ambil tindakan tatatertib seterusnya buang kerja," katanya.

(Pengarah JBPM Kelantan, Penolong Pesuruhjaya Bomba (PPjB) Zainal Madasin)

Beliau menyatakan demikian pada sidang media di Ibu Pejabat JBPM Kelantan di Tunjong, di sini hari ini. Mengulas lanjut, Zainal berkata pihaknya turut akan mempertingkatkan kekerapan program pemutihan dengan kerjasama ibu pejabat dan Agensi Anti Dadah Kebangsaan (AADK).Ini bagi mengenalpasti anggota yang melakukan kesalahan disiplin selain mengekang perkara sebegini berulang.


Kurangkan beban muzik jalanan, K-KOMM akan bincang dengan beberapa kementerian

(Persembahan kumpulan 'busker' di ibu negara)

KUALA LUMPUR, 31 Oktober- Kebajikan pemuzik jalanan atau 'buskers' terus mendapat perhatian kerajaan berkaitan kadar bayaran permit, sewaan tapak dan isu royalti.Timbalan Menteri Komunikasi Dan Multimedia, Datuk Zahidi Zainul Abidin meninjau sendiri lokasi tumpuan Buskers di ibu negara.Menurut beliau beberapa siri perjumpaan telah diadakan sebelum ini bagi mencari penyelesaian dan mengenalpasti bidang kuasa untuk menangani isu yang diketengahkan."Sekarang, kita tengah berbincang untuk membuat perbadanan muzik di bawah Kementerian Komunikasi dan Multimedia (K-KOMM). "Tetapi hak cipta itu di bawah KPDNHEP. Kita juga tengah berbincang kementerian mana yang patut bertanggungjawab. Kalau ada, dapatlah kita letak di bawah kementerian mana."

Beliau berkata demikian kepada pemberita selepas program Sesi Santai Timbalan Menteri Komunikasi dan Multimedia bersama Persatuan Sahabat Penghibur Jalanan Malaysia.Bagi Presiden Persatuan Sahabat Penghibur Jalanan Malaysia, Aizad Azman, komuniti Buskers amat berterima kasih kepada Pihak Berkuasa Tempatan (PBT) yang mengenakan kadar bayaran permit yang berpatutan namun timbul isu permohonan lesen daripada beberapa PBT lain.Menurutnya, "ada pihak yang mencadangkan untuk mendapatkan permit dan lesen perkara ini mendatangkan kekeliruan kepada kami." Menurut Zahidi, K-KOMM telah menyalurkan dana dengan kerjasama MyCreative Ventures melalui program-program melibatkan komuniti Buskers bagi membantu perniagaan dan penggiat industri kreatif yang terkesan akibat COVID-19.

(Datuk Zahidi Zainul Abidin, pada program Sesi Santai bersama Persatuan Sahabat Penghibur Jalanan Malaysia)


PRU15: Parti politik, calon perlu tunjuk teladan baik, amal langkah keselamatan ketika berkempen

PUTRAJAYA, 31 Oktober- Parti politik dan calon yang bertanding pada Pilihan Raya Umum Ke-15 (PRU15) nanti diseru supaya menunjukkan teladan yang baik.Ini termasuk mengamalkan langkah keselamatan ketika berkempen.Menteri Kesihatan, Khairy Jamaluddin turut menasihati rakyat supaya sentiasa berwaspada dan lebih berhati-hati terutama menjelang kempen pilihan raya.

(Rakyat turut dinasihati supaya sentiasa berwaspada dan lebih berhati-hati terutama menjelang kempen pilihan raya/Foto fail RTM)

Menurutnya, negara sedang berdepan kenaikan kes COVID-19 dan masih berada dalam fasa peralihan ke endemik."Berhati-hati dan berwaspada, lebih-lebih lagi kita akan masuk ke dalam peringkat kempen bagi PRU nanti."Ini akan melibatkan banyak majlis yang dihadiri oleh orang ramai yang akan melibatkan banyak pergaulan orang ramai dan masyarakat setempat," katanya.Beliau menyatakan demikian dalam sidang media khas COVID-19, di sini hari ini.


EMWatch, inisiatif pesakit dapatkan rawatan susulan

(EMWatch perkhidmatan teleperubatan dan pemantauan pesakit selepas discaj)

KUALA LUMPUR, 31 Oktober- Seramai 926 pesakit telah menggunakan perkhidmatan teleperubatan dan pemantauan pesakit selepas discaj ataupun EMWatch sejak diperkenalkan di Jabatan Kecemasan Trauma Hospital Kuala Lumpur (HKL) dan Hospital Sungai Buloh pada 8 februari 2021.Menurut Menteri Kesihatan, Khairy Jamaluddin, EMWatch merupakan inisiatif untuk memudahkan pesakit mendapatkan khidmat rawatan susulan dengan selamat tanpa hadir ke hospital.Menerusi EMWatch, pesakit boleh mendapatkan surat rujukan hospital, keputusan perubatan seperti ujian darah, imbas CT dan sebagainya.Inisiatif itu sekali gus dapat mengurangkan kesesakan dan berupaya mengosongkan kubikel untuk keutamaan pesakit yang lebih kritikal.

(Khairy Jamaluddin pada Majlis Pelancaran EMWatch di HKL)

Khairy turut menjelaskan, "dengan adanya EMWatch, kita dapat menangani masalah di jabatan kecemasan disebabkan kesihatan mereka boleh dipantau dirumah dan mereka boleh discaj awal daripada hospital."Kubikel ataupun katil yang sebelum ini diperlukan untuk pesakit dapat dikosongkan untuk pesakit-pesakit lain."Beliau berucap sempena Majlis Pelancaran EMWatch di Auditorium Utama, Hospital Kuala Lumpur.Tambahnya, EMWatch menggunapakai aplikasi kesihatan yang dibangunkan oleh syarikat pemula teknologi temapatan Data8 dengan menggunakan teknologi blockchaun bagu menjamin keselamatan data.Beliau juga berharap EMWtach dapat dikembangkan ke hospital-hospital lain pada masa akan datang.


Empat inisiatif strategik digital bagi PKS dan MTC

KUALA LUMPUR, 31 Oktober- Suruhanjaya Sekuriti Malaysia (SC) melancarkan empat inisiatif strategik berkaitan digital bagi membolehkan Perusahaan Mikro, Kecil dan Sederhana (PKS) dan Syarikat Pertengahan (MTC) mengembangkan perniagaan mereka. Menurut Pengerusinya, Datuk Seri Dr. Awang Adek Hussin, inisiatif itu bertujuan merancakkan lagi pasaran modal dan sekaligus membantu ke arah pemulihan dan pertumbuhan ekonomi negara.Ia termasuk membuka permohonan baharu bagi pendaftaran pengendali pasaran pendanaan ramai ekuiti (ECF) dan pembiayaan antara rakan setara (P2P) baharu dengan penyelesaian dan cadangan nilai syariah.Beliau turut menambah, "pendaftaran pengendali P2P baharu memberi tumpuan kepada penawaran instrumen pembiayaan berasaskan hutang oleh MTC dan syarikat lain yang lebih besar. "Untuk memangkin kawasan pertumbuhan baharu, SC akan menerima permohonan bagi pendaftaran Pengendali Pasaran Diiktiraf-Pertukaran Aset Digital atau RMO-DAX baharu." Beliau berkata demikian dalam sidang media di ibu negara.Inisiatif lain termasuk penubuhan Dana Inovasi Digital (DIGID) berjumlah RM30 juta bagi menggalakkan pendigitalan pasaran modal. Pasaran Pembiayaan Alternatif turut dibuka kepada peserta baharu bagi menampung permintaan yang semakin meningkat oleh PKS dan MTC. Pendigitalan pasaran merupakan keutaamaan SC agar peserta dapat menyesuaikan diri dengan trend digital dan menggunakan teknologi yang menggalakkan inovasi.

(Awang Adek Hussin ditemui pemberita RTM di ibu negara)


CDERT RTM Johor, 70 anggota tamat Latihan Asas Kecemasan dan Pengurusan Bencana

JOHOR BAHRU, 31 Oktober- Seramai 70 warga Jabatan Penyiaran Johor tamat Latihan Asas Kecemasan dan Pengurusan Bencana Pasukan CDERT RTM Johor. Latihan asas selama 16 jam yang dilaksanakan dua hari bermula semalam, merupakan syarat utama yang perlu dipenuhi setiap anggota bagi melayakkan mereka mendapat sijil dan diiktiraf sebagai Anggota Pertahanan Awam Malaysia. Menurut Pengarah Jabatan Penyiaran Johor, Ramlee Johari latihan itu membolehkan warga RTM Johor melaksanakan tanggungjawab dengan lebih berkesan semasa kecemasan atau bencana yang berlaku di tempat kerja.  "Saya mengharapkan apa yang kita bincangkan, kerjasama ini akan memberi manfaat kepada kedua-dua pihak."Selain dapat membantu meringankan beban ditanggung Angkatan Pertahanan Awam (APM), kita juga boleh mendapat manfaat daripadanya," kata Ramlee, di sini hari ini.

"Pihak RTM dan APM Johor juga boleh terlibat secara langsung dalam semua tugas-tugas pengoperasian kita di lapangan."Walaupun tidak secara kepada tugas-tugas menyelamat tetapi lebih kepada tugas memberikan bantuan, khususnya di pusat pemindahan sementara," menurut Timbalan Pengarah APM Johor, Left. Kol. (PA) Rohaizat Hadli.

Jabatan Penyiaran Johor merancang mengadakan latihan lanjutan selama 148 jam setahun, tahun depan.  Selain bercadang menubuhkan Pasukan Khas Penyelamat di Air dan Skuba yang terdiri daripada sembilan warga RTM Johor yang sudah mempunyai lesen selam skuba.


Pharmaniaga unjur hasil jualan cecah USD30 juta

DAMANSARA, 31 Oktober- Pharmaniaga Bhd mengunjurkan hasil jualan mencecah USD30 juta bagi pasaran China menjelang 2025.Menerusi kerjasama dengan JDMAS Commerce Sdn Bhd, syarikat farmaseutikal tersebut bakal mempunyai akses kepada lebih 1.4 bilion penduduk negara tembok besar itu.Pengarah Urusan Kumpulan Pharmaniaga Datuk Zulkarnain Md Eusope berkata, "jumlah itu turut meliputi 570 juta pengguna JD.Com, platform e-dagang terbesar di China."Bukan untuk memasuki negara China, terutamanya produk farmaseutikal. Negara China merupakan pembekal terbesar bagi produk farmaseutikal."Bagaimanapun kita percaya dengan produk-produk yang ada di Pharmaniaga adalah tulen dan diiktiraf."Tambahnya, JDMAS akan bekerjasama dengan Pharmaniaga untuk mendaftar, mengimport, mengedar dan memasarkan produk jualan di kaunter dan produk penjagaan kesihatan di China.Beliau berkata demikian dalam sidang media majlis tandatangan perjanjian persefahaman dengan JDmas diwakili Pengarah Urusannya, Datuk Bruce Lim.

(Zulkarnain Md Eusope pada Majlis MoU dengan JDmas di Damansara)


COVID-19: Malaysia terima vaksin Bivalent bulan depan

PUTRAJAYA, 31 Oktober- Malaysia bakal menerima tempahan vaksin Bivalent keluaran Pfizer, bulan depan.Menteri Kesihatan, Khairy Jamaluddin berkata ia tidak membabitkan perolehan tambahan dan tempahan vaksin itu menggunakan perolehan sedia ada."Kita telah tukar tempahan kita daripada vaksin lama kepada baharu dan akan sampai pada bulan November. "Saya nasihati kepada mereka yang berisiko tinggi tak payah tunggu, ambil dulu second booster vaksin sedia ada sebab itu pun berkesan dengan varian Omicron," katanya.

(KKM menyarankan pengambilan dos penggalak kedua terutama kepada golonganberisiko walaupun ketika ini ia tidak mewajibkan kepada seluruh rakyat Malaysia)

Beliau bercakap dalam sidang media khas COVID-19, di sini hari ini.

Tambahnya, Kementerian Kesihatan menyarankan pengambilan dos penggalak kedua terutamanya kepada golongan berisiko walaupun ketika ini ia tidak mewajibkan kepada seluruh rakyat Malaysia.

Ia digalakkan kepada mereka mempunyai masalah kesihatan penyakit kronik, sistem imun lemah, ibu mengandung, petugas barisan hadapan, di samping mereka yang akan bertugas pada Pilihan Raya Umum Ke-15 (PRU15) nanti.Setakat ini seramai 519,839 orang direkodkan telah mendapatkan dos penggalak kedua.

Berita berkaitan vaksin BivalentPelaksanaan vaksinasi Moderna Bivalent/Spikevax lebih awal di Singapura


Kempen PRU ke-15: Medium konvensional masih relevan

(Dr. Mohammad Tawfik ditemu bual dalam Rancangan Selamat Pagi Malaysia)

KUALA LUMPUR, 31 Oktober- Meskipun platform maya semakin menjadi pilihan calon wakil rakyat, namun medium konvensional dilihat masih relevan untuk dimanfaatkan sepanjang tempoh berkempen Pilihan Raya Umum ke-15.Ini terutama di kawasan dengan liputan jalur lebar yang lemah dan penduduknya masih mendapatkan maklumat melalui bahan bercetak seperti surat khabar, menurut penganalisis politik, Dr. Mohammad Tawfik Yaakub yang juga Pensyarah Kanan Universiti Malaya."Kaedah tradisional itu tidak boleh ditinggalkan kerana bila kita turun ke lapangan, turun ke kawasan, sentuhan hati kepada rakyat itu sangat penting. "Kadangkala kita lihat rumah rakyat yang terbakar, kemudian banjir, pemimpin tak perlu bawa banyak barang pun, pemimpin hanya hadir, sekurang-kurangnya dapat melegakan hati pengundi-pengundi," kata Mohammad Tawfik dalam rancangan selamat Pagi Malaysia di TV 1.SPR menetapkan tempoh berkempen bagi PRU15 selama 14 hari bermula selepas selesai sesi penamaan calon pada 5 November.

(Dr. Mohammad Tawfik berkata medium konvensional masih relevan)


Agong jalani pemeriksaan kesihatan di IJN

(Tangkap layar kenyataan media di facebook Istana Negara)

KUALA LUMPUR, 31 Oktober- Seri Paduka Baginda Yang di-Pertuan Agong Al-Sultan Abdullah Ri-ayatuddin Al-Mustafa Billah Shah berkenan menjalani prosedur dan pemeriksaan kesihataan susulan di Institusi Jantung Negara bermula hari ini.Menurut Datuk Pengelola Bijaya Diraja Istana , Datuk Seri Ahmad Fadhli Shamsuddin menerusi kenyataan yang dikeluarkan Seri Paduka Baginda dalam keadaan baik dan tidak membimbangkan.Seri Paduka Baginda sepatutnya menjalani prosedur tersebut pada pertengahan bulan September lalu, tetapi ia ditangguhkan berikutan menghadiri Istiadat Pemakaman Negara mediang Ratu Elizabeth II, selama lima hari yang bermula 16 September lepas. Seluruh rakyat diseru bersama -sama mendoakan semoga Seri Paduka Baginda menjalani dan prosedur serta pemeriksaan kesihatan susulan dengan lancar dan Baginda dikurniakan keafiatan yang berpanjangan.Tinjauan Berita RTM dalam laman facebook rasmi Istana Negara juga mendapati, rakyat turut mendoakan Seri Paduka Baginda diberi kesejahteraan dan kesihatan yang baik.

(Rakyat mendoakan kesejahteraan Seri Paduka Baginda menerusi facebook Istana Negara)


Malaysia kesan empat kes jangkitan COVID-19 varian XBB

PUTRAJAYA, 31 Oktober- Empat kes jangkitan COVID-19 membabitkan varian XBB telah dikesan di negara ini.Menurut Menteri Kesihatan, Khairy Jamaluddin kes melibatkan tiga lelaki dan seorang wanita tempatan berusia antara 25 hingga 50 tahun dari Selangor dan Negeri Sembilan.Semua kes tersebut melibatkan kategori dua dengan mengalami gejala demam dan batuk sederhana.Hanya satu kes merupakan kes jangkitan semula dan semua kes terbabit telah menjalani isolasi tujuh hari, manakala semua kontak rapat juga telah dikenal pasti."Kita berpandangan bahawa trend ini masih lagi didorong oleh jangkitan daripada varian Omicron dan kita mengesyaki bahawa yang mendorong kenaikan ini adalah daripada sub varian XBB yang telah pun menjadi punca kepada gelombang di Singapura baru-baru ini."Singapura baru melalui satu gelombang XBB yang telah ambil masa dalam tiga hingga empat minggu untuk menurun dan barang kali kita juga berdepan dengan jangkitan yang merebak daripada XBB," katanya.

Beliau bercakap dalam sidang media khas perkembangan terkini COVID-19, di sini hari ini.Dalam perkembangan berkaitan, kes baharu COVID-19 di negara ini menunjukkan peningkatan dengan 16,917 kes dari 23 hingga 29 Oktober lalu, berbanding 14,520 kes pada minggu lepas.Tambah Khairy, meskipun kemasukan ke hospital awam akibat wabak tersebut meningkat sehingga 14 peratus, namun pesakit tidak mengalami gejala serius.


70% graduan UUM daripada keluarga B40

ALOR SETAR, 31 Oktober- 6,611 graduan tahun 2021 bakal menerima ijazah masing-masing pada Majlis Konvokesyen Ke-34 Universiti Utara Malaysia (UUM) yang akan berlangsung selama lima hari bermula 6 hingga 10 November ini di Dewan Mu’adzam Shah, UUM. Daripada jumlah itu, 70% merupakan graduan daripada keluarga B40.Naib Canselor UUM, Profesor Dr Haim Hilman Abdullah berkata, majlis konvokesyen melibatkan sembilan sesi itu terdiri daripada 5,537 graduan Sarjana Muda dan 1,074 graduan pascasiswazah. Daripada jumlah graduan pascasiswazah, 227 merupakan graduan Ijazah Doktor Falsafah, Doktor Pengurusan (2), Doktor Pentadbiran Perniagaan (30), Ijazah Sarjana (691) dan Diploma Pascasiswazah (124). Majlis konvokesyen itu juga meraikan 393 graduan antarabangsa dari 28 negara. Indonesia mencatatkan jumlah teramai iaitu seramai 117 graduan, diikuti China (82) dan Pakistan (43). Dengan terlahirnya graduan ini yang kebanyakan telah mendapat pekerjaan selepas tamat pengajian, pencapaian kebolehpasaran graduan (GE) UUM telah meningkat sekali gus meletakkan satu standard yang baik kepada para majikan.

(Sidang media Majlis Konvokesyen ke-34 UUM)

Menurut Haim Hilman, "pelajar yang memperoleh ijazah kelas pertama seramai 13.12% atau 868 pelajar daripada jumlah yang akan bergraduasi tahun ini iaitu 6611 adalah mereka yang dapat ijazah kelas pertama."Kita juga gembira menyatakan bahawa graduan 2021, daripada 5786 respondan, seramai 5659 telah mendapat pekerjaan, kira-kira 84%. Jadi secara keseluruhan seramai 955 graduan dipilih untuk menerima 31 anugerah utama universiti."Beliau berkata demikian kepada pemberita pada sidang media di Alor Setar.Pada majlis konvokesyen itu, UUM mengurniakan Ijazah Kehormat Doktor Falsafah (Pengurusan Pembangunan ICT) kepada Tan Sri Dr. Halim Shafie dan Ijazah Kehormat Sarjana (Pengurusan Operasi) kepada Dato’ Che Azmi Murad. Sultan Kedah yang juga Canselor UUM, Al Aminul Karim Sultan Sallehuddin Ibni Almarhum Sultan Badlishah berkenan menyampaikan ijazah kehormat kepada kedua-dua tokoh tersebut pada sesi pertama, Ahad ini. Seramai 955 graduan dipilih untuk menerima 31 anugerah utama UUM termasuk anugerah baharu diperkenalkan iaitu Anugerah Kecemerlangan PTPTN. Sempena Majlis Konvokesyen UUM Ke-34, Pesta Konvokesyen (PESKON) dengan tema ‘#INIUUMKITA: Kenangan Tercipta’ akan berlangsung dari 3 hingga 11 November 2022 mulai pukul 9.00 pagi hingga 11.00 malam di Tapak Ekspo, Padang Kawad PALAPES dan sekitar UUM.


Individu 18-40 tahun sasaran utama sindiket pemerdagangan manusia

KUALA LUMPUR, 31 OKtober- Individu berusia 18 hingga 40 tahun dikenal pasti sasaran utama sindiket pemerdagangan manusia di Myanmar, Kemboja dan Laos.

Setiausaha Agung Pertubuhan Kemanusiaan Antarabangsa Malaysia (MHO), Datuk Hishamuddin Hashim berkata usaha sedang dijalankan bagi membawa 20 lagi mangsa yang terkandas di Myanmar pulang ke tanah air.Katanya sindiket itu mempunyai pelbagai modus operandi termasuk menawarkan peluang pekerjaan dengan bayaran dalam Dolar Amerika."Tolonglah berhati-hati khususnya kepada negara-negara yang saya maksudkan tadi, seperti Laos, Myanmar dan Kemboja. Semak dahulu dengan kedutaan," katanya."Lakukan sedikit penilaian wajar sebelum anda tertarik untuk bekerja di negara-negara terbabit dan kalau boleh berikan keutamaan untuk bekerja di Malaysia. Malaysia ni ada macam-macam peluang," tambah beliau."Bukan saja peluang dari segi pekerjaan, kita juga ada peluang dari sektor ekonomi, seperti e-panggilan. Kalau boleh utamakan pekerjaan di Malaysia dan kalaulah juga mencari peluang mendapatkan gaji dalam matawang yang lebih tinggi buat semakan dulu dari kedutaan-kedutaan negara terbabit sebelum anda tertipu dengan sindiket pemerdagangan manusia, " kata Hishamuddin selepas menjadi tetamu program Selamat Pagi Malaysia di RTM.

(Datuk Hishamuddin Hashim dalam rancangan Selamat Pagi Malaysia)


Kedah bahas usul antilompat parti sidang DUN akan datang

ALOR SETAR, 31 Oktober- Kerajaan Kedah bercadang membawa dan membahaskan usul berkaitan antilompat parti pada sesi Persidangan Dewan Undangan Negeri (DUN) akan datang, yang tarikhnya ditentukan kemudian.Speaker Datuk Juhari Bulat berkata meskipun Parlimen telah menguatkuasakan Rang Undang-Undang (RUU) larangan lompat parti 5 Oktober lepas, kerajaan negeri mempunyai cukup masa untuk berbuat demikian.

Katanya sebelum sesi soal jawab persidangan DUN hari ini, dalam Perkara 6, Jadual 8 kerajaan negeri mempunyai masa untuk menguatkuasakan Rang Undang Undang lompat parti. Sehubungan itu, beliau menolak usul dibawa Ahli Dewan Undangan Negeri (ADUN) Derga Tan Kok Yew supaya perkara itu dibahaskan pada persidangan DUN Kedah kali ini, meskipun usul dibuat dengan baik dan memenuhi kriteria.  "Ini dalam Perkara 6, Jadual 8. Negeri ada masa untuk nak kuat kuasakan rang undang-undang lompat parti...jadi tak sia-sia kerja Derga memberi proaktif, kerajaan (negeri) pun dah maklum, nak buat dengan betul rang undang-undang lompat parti," katanya, di sini hari ini. Perlis antara negeri yang telah meluluskan RUU itu dan akan melaksanakan Enakmen Anti-Lompat Parti berkuat kuasa 1 November ini.


Simulasi Pasukan Unit Tempur Ringan, persediaan hadapi PRU15

IPOH, 31 Oktober- Ibu Pejabat Polis Daerah (IPD) Ipoh menjalankan simulasi Pasukan Unit Tempur Ringan (LSF) sebagai persiapan menghadapi Pilihan Raya Umum Ke-15 (PRU15).  Simulasi yang dilakukan di perkarangan Stadium Indera Mulia Ipoh itu melibatkan 227 pegawai IPD Ipoh dan 100 anggota Pasukan Simpanan Persekutuan Unit 5.  Menurut Ketua Polis Perak, Datuk Mohd Yusri Hassan Basri, latihan sebegini adalah wajar sebagai persiapan fizikal dan mental anggota bagi berhadapan dengan sebarang kemungkinan menjelang PRU15.  "Latihan atau simulasi ini dijalankan adalah lanjutan kesiapsiagaan PDRM Kontinjen Perak untuk menghadapi PRU15 akan datang. "Jadi untuk itu, kekuatan IPD Ipoh kita telah mengatur gerak seramai 1,567 orang menjalani penugasan untuk setiap fasa pilihan raya, sehingga tamat penugasan," katanya.

Beliau ditemui media ketika merasmikan simulasi terbabit di perkarangan Stadium Indera Mulia Ipoh, di sini hari ini.  Mohd Yusri turut mengingatkan semua anggota polis Perak supaya menjalankan tugas secara berhemah dan berpandukan kepada undang-undang serta peraturan yang ditetapkan sepanjang PRU15.


PUTRAJAYA, 31 Oktober- Semua kakitangan Kementerian Kesihatan (KKM) digalak meneroka tatacara dan proses lebih cekap dan berinovasi bagi memberi perkhidmatan yang menepati peredaran masa dan kehendak rakyat.  Menteri Kesihatan, Khairy Jamaluddin berkata warga KKM tidak seharusnya mengekalkan proses lama hanya semata-mata kerana mereka sudah biasa menggunakannya. Pengurusan tertinggi, ketua perkhidmatan dan jabatan disarankan supaya terus menggalakkan pegawai masing-masing menghasilkan produk atau perkhidmatan yang inovatif.  "Saya berpandangan bahawa satu proses atau satu pendekatan itu dapat dipercepat, boleh dilakukan lebih cekap melalui inovasi ataupun aliran kerja baharu, tidak ada proses yang menjadi 'lembu suci' yang tak boleh kita ganti dengan proses lain."Proses bukan 'kitab suci', proses kita adalah yang boleh kita proses bila-bila waktu kalau didapati tidak menepati peredaran zaman dan kehendak pelanggan kita iaitu rakyat Malaysia," kata beliau ketika berucap dalam Majlis Sambutan Hari Inovasi Kementerian Kesihatan Malaysia 2022 di sini.

(Khairy berkata Kakitangan KKM digalak teroka tatacara, proses lebih cekap berinovasi)


Sindiket tipu kerja: Pastikan kesahihan tawaran

KUALA LUMPUR, 31 Oktober- Rakyat diminta memastikan kesahihan tawaran pekerjaan di luar negara bagi mengelak daripada menjadi mangsa penipuan sindiket tidak bertanggungjawab. Ini termasuk menyemak laman sesawang syarikat dan mengesahkan dengan kedutaan Malaysia di negara terlibat bagi mendapatkan status syarikat berkenaan.Penegasan itu disuarakan Setiausaha Agung Pertubuhan Kemanusiaan Antarabangsa Malaysia (MHO), Datuk Hishamuddin Hashim."Kalau zaman sebelum ini, kita tidak fikir wujudnya sindiket yang berafiliasi dengan pemerdagangan manusia. Bila pembongkaran ini wujud, semua rakyat Malaysia perlu rasa prihatin dan siap siaga. Perkara ini wujud dan memang benar. Jadi perlu buat semakan dan berhati-hati khususnya bagi negara yang berisiko seperti Myanmar, Laos dan Kemboja."Kemboja dan Laos, kita mempunyai reaksi yang lebih positif daripada kerajaan mereka yang membantu untuk rakyat Malaysia pulang ke Malaysia. Malangnya, apa yang berlaku di Myanmar, tidak begitu positif kerana kerajaan Myanmar tidak mempunyai kawalan di kawasan terbabit seperti KK Garden, Myawaddy dan Tachileik."Jadi sindiket ini mengambil kesempatan untuk meletakkan mangsa dan pekerja rakyat Malaysia di kawasan yang kerajaan Myanmar sendiri tidak mempunyai kawalan untuk masuk," kata Hishamuddin ketika ditemui pemberita selepas menjadi tetamu program Selamat Pagi Malaysia di sini.

(Datuk Hishamuddin berkata Pastikan kesahihan tawaran pekerjaan di luar negara bagi mengelak daripada menjadi mangsa penipuan sindiket tidak bertanggungjawab)

Walaupun menghadapi situasi ekonomi dan peningkatan kos sara hidup, masyarakat diingatkan agar tidak tergesa-gesa dalam membuat keputusan bekerja di luar negara meskipun menjanjikan tawaran gaji mengikut matawang dolar yang kelihatan menguntungkan. Menurutnya, setakat ini NGO itu telah membawa pulang seramai 23 mangsa sindiket penipuan tawaran pekerjaan dan 20 mangsa lagi dalam proses rundingan untuk dibawa pulang ke Malaysia.


(Nasaruddin (kiri) berkata Anugerah Kecemerlangan Pelajar ini merupakan insiatif Lembaga Pembangunan Langkawi (LADA) dalam menghargai pencapai cemerlang anak-anak Langkawi)

LANGKAWI, 31 Oktober- Seramai 63 orang pelajar cemerlang terdiri daripada pelajar Sijil Pelajaran Malaysia (SPM) dan Sijil Tinggi Persekolahan Malaysia (STPM) di Langkawi diraikan dalam satu majlis anugerah khas malam tadi.  Majlis yang dikenali sebagai Anugerah KecemerlanganPelajar (A-KAWI) ini merupakan insiatif Lembaga Pembangunan Langkawi (LADA) dalam menghargai pencapai cemerlang anak-anak Langkawi.  Menurut Ketua Pegawai Eksekutif LADA, Nasaruddin Abdul Muttalib, program ini merupakan antara usaha LADA menabur bakti kepada komuniti Langkawi melalui teras strategik keempat iaitu pembangunan komuniti progresif dan dinamik seperti yang terkandung dalam Pelan Strategik LADA 2022– 2026.  Penganjuran kali ke-9 ini melibatkan lapan buah sekolah menengah dan mendapat kerjasama Pejabat Pendidikan Daerah (PPD) Langkawi serta agensi bawah LADA iaitu Panorama Langkawi Sdn Bhd, Langsura Geopark Sdn Bhd dan Langkawi Port Sdn Bhd.   Antara anugerah baharu yang diperkenalkan ialah Anugerah Sekolah Menengah Terbaik SPM yang dirangkul oleh Maktab Mahmud Langkawi, Sekolah Menengah Terbaik STPM (Sekolah Menengah Tunku Putera) dan Lonjakan Perdana Sekolah Menengah Terbaik SPM (Sekolah Menengah Kebangsaan Langkawi).

(63 pelajar cemerlang SPM, STPM Langkawi dirai dalam majlis anugerah khas LADA)

"Malam ini memberi anugerah kepada murid-murid dan sekolah cemerlang saya rasa wajar kita memberi anugerah kepada guru-guru yang menunjukkan kecemerlangan dalam membimbing murid dalam mencapai keputusan baik," kata Nasaruddin kepada media di sini.

Anugerah Pelajar Terbaik keseluruhan dianugerahkan kepada adik Rukiah Abdul Rahmad dari SMK Tunku Putera bagi peperiksaan STPM dan bagi peperiksaan SPM pula disandang oleh adik Dayana Najdah Fauzi dari Maktab Mahmud Langkawi.


Jumlah penduduk terjejas banjir di Kedah menurun kepada 95 orang

ALOR SETAR, 31 Oktober- Jumlah penduduk yang terjejas banjir di Kedah menurun kepada 95 orang pada 8 pagi tadi berbanding 141 semalam.Mereka masih ditempatkan di dua pusat pemindahan sementara (PPS) di daerah Kubang Pasu dan Kota Setar.  Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (Pertahanan Awam) Muhammad Suhaimi Mohd Zain berkata penduduk yang berada di dua PPS berkenaan belum pulang ke rumah masing-masing kerana paras air masih belum surut sepenuhnya. "Cuaca hujan yang turun secara tidak menentu antara faktor. "Kesemua penduduk yang ditempatkan di dua PPS itu terdiri daripada 32 keluarga," kata Muhammad Suhaimi kepada media di sini. Di daerah Kubang Pasu, satu PPS iaitu di Sekolah Kebangsaan (SK) Binjai yang dibuka sejak 26 Oktober lepas ketika ini menempatkan 20 orang daripada tujuh keluarga. Manakala PPS SK Suka Menanti di daerah Kota Setar yang dibuka sejak 28 Oktober lalu menempatkan 75 orang daripada 25 keluarga..

(Jumlah penduduk yang terjejas banjir di Kedah turun kepada 95 orang)


13 kedai musnah terbakar termasuk kedai emas

(Kebakaran melibatkan sebuah kedai emas sebelum merebak ke 12 lagi kedai bersebelahan/FOTO JBPM)

SERDANG, 31 Oktober - Tiga belas kedai termasuk sebuah kedai emas musnah terbakar dalam kejadian di Jalan Pasar, Pekan Baru Serdang, di sini awal pagi tadi.Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima maklumat berhubung kejadian melibatkan kedai berstruktur kayu dan batu itu pada 4.15 pagi. "Seramai 24 anggota bersama lapan jentera dari Balai Bomba dan Penyelamat (BBP) Serdang, BBP Bandar Tun Hussein Onn, BBP Bangi dan BBP Seksyen 7 dikejarkan ke lokasi kejadian."Apabila anggota sampai, kami mendapati berlaku kebakaran di sebuah kedai emas yang merebak ke 12 premis lain di deretan rumah kedai berkenaan," katanya dalam kenyataan, hari ini.

(Keadaan deretan kedai separuh papan selepas bomba mengawal kebakaran awal pagi tadi/FOTO JBPM)

Norazam berkata, bomba mengambil masa kira-kira satu jam untuk mengawal kebakaran itu pukul 5.30 pagi tadi."Tiada mangsa dilaporkan cedera dalam kejadian itu dan punca kejadian masih dalam siasatan," katanya.


Prihatin belia: Pelbagai inisiatif diumum termasuk aspek perumahan, perniagaan- Ismail Sabri

(Perdana Menteri Datuk Seri Ismail Sabri Yaakob menyampaikan hadiah utama cabutan bertuah berupa sebuah motosikal jenis Yamaha Y16 kepada pemuda Orang Kurang Upaya (OKU) Tangan, Mohd Khairi Zulkipli, 29, (tiga, kanan) pada program Moh Wei 2 Wheel Motorsport@Bera di pekarangan Dewan Konvensyen Majlis Daerah Bera pada Ahad/BERNAMA)

BERA, 31 Oktober- Pelbagai bantuan serta inisiatif kepada golongan belia termasuk aspek perumahan dan perniagaan telah diumum dan dilaksana.Perdana Menteri, Datuk Seri Ismail Sabri berkata, banyak yang telah diumumkan kerajaan untuk pinjaman-pinjaman mudah kepada golongan belia."Dari segi perniagaan untuk Mobilepreneur, pembiayaan modal kepada usahawan, perkhidmatan penghantaran menggunakan motosikal. diluluskan semula. "Kerajaan yang memerintah sebelum ini kebanyakan pembiayaan dinbatalkan., sekarang kita kembalikan usahawan boleh memohon untujk mendapatkan motosikal untuk digunakan untuk perniagaan.," katanya.Beliau berkata, bagi belia yang tidak mempunyai slip gaji untuk membuat pinjaman pembelian rumah, kerajaan turut mengumumkan pelaksanaan Skim Jaminan Kredit Perumahan (SJKP). Katanya, melalui inisiatif itu, kerajaan akan menjadi penjamin pinjaman bagi membolehkan belia terlibat berpeluang memiliki rumah sendiri.

(Perdana Menteri Datuk Seri Ismail Sabri Yaakob tururt menyaksikan persembahan aksi ‘stunt’ bermotosikal oleh penunggang profesional Gaban Salleh pada program Moh Wei 2 Wheel Motorsport@Bera di pekarangan Dewan Konvensyen Majlis Daerah Bera)

Ismail Sabri berkata demikian ketika berucap pada program Moh Wei 2 Wheel Motorsport@Bera di Dewan Konvensyen Majlis Daerah Bera. Ujar beliau, kerajaan juga peka dengan minat golongan muda termasuk dalam sukan permotoran.Ini dapat dilihat menerusi pengumuman peruntukan RM20 juta untuk membina litar drag termasuk di Bera bagi menggalakkan belia menyertai sukan permotoran menerusi platform yang tepat."Ia termasuk dalam bajet dan bajet akan dibentang semula kerana ia belum diluluskan disebabkan parlimen bubar, Jadi kalau saya diberikan peluang sekali lagi untuk mengetuai kerajaan yang baharu nanti Insyallah bajet akan diluluskan dan mulai awal tahun depan kita akan boleh mula siapkan projek," katanya.


Raja Permaisuri Agong sampaikan anugerah kreatif Jabatan Penjara

(Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Majlis Anugerah Kreatif 2022 Jabatan Penjara Malaysia di Movenpick Hotel & Convention Centre KLIA)

SEPANG, 31 Oktober-Raja Permaisuri Agong, Tunku Hajah Azizah Aminah Maimunah Iskandariah berkenan menyampaikan Anugerah Kreatif Tenun Pahang Diraja, Songket, Batik dan Kraf Jabatan Penjara Malaysia 2022 pada malam Ahad.Turut hadir ke majlis berkenaan, anakanda baginda, Tengku Puteri Raja Tengku Puteri Afzan Aminah Hafizatullah.Bertemakan 'Kreativiti Melestari Tradisi', anugerah ini merupakan pengiktirafan kepada warga Jabatan Penjara, terutamanya penghuni dan kakitangan yang terlibat dalam Bengkel Tenun Pahang Diraja, songket dan batik.Dalam majlis tersebut, anugerah bagi kategori Tenun Pahang Diraja dimenangi oleh kakitangan Penjara Penor, Mohd. Hafiz Izudin Yasin dan Ahmad Firdaus Mohd. Razali, manakala Fadhil Ab Rashid dan Masdi Salim dari Penjara Marang pula dinobatkan sebagai johan kategori songket.Bagi kategori batik pula, pemenangnya ialah Wan Mohd. Hafiz Wan Hamid dan Zulkifli Hussein dari Penjara Pengkalan Chepa, dan juara kategori warna alam pula menjadi milik Mohd. Shahrul Amir Muda dan Ahmad Firdaus Mohd. Razali dari penjara Penor.Ke semua pemenang membawa pulang hadiah wang tunai RM5,000 beserta trofi dan sijil.

(Tunku Azizah menyampaikan Anugerah Sulaiman Abd Ghani kepada Ahmad Firdaus (dua, kiri) dan Mohd Shahrul (dua, kanan) daripada Penjara Penor pada Majlis Anugerah Kreatif 2022 Jabatan Penjara Malaysia)

Hadir sama pada majlis itu ialah Menteri Dalam Negeri Datuk Seri Hamzah Zainudin, Ketua Polis Negara Tan Sri Acryl Sani Abdullah Sani dan Komisioner Jeneral Penjara Malaysia Datuk Nordin Mohamed.


PRU15: Manifesto BN janji kejutan buat pengundi baharu, golongan belia

(Perdana Menteri Datuk Seri Ismail Sabri Yaakob mencuba permainan 'Boling Kelapa' pada program Sukan Rakyat Generasi Muda Prihatin dan Moh Ngeteh di Kampung Sri Buntar)

BERA, 31 Oktober- Barisan Nasional (BN) dijangka mengumumkan Manifesto Pilihanraya umum ke-15 (PRU15) dalam masa terdekat.Perdana Datuk Seri Ismail Sabri Yaakob berkata, manifesto itu bakal menjanjikan kejutan buat pengundi baharu dan golongan muda."Manifesto saya difahamkan akan dilancarkan mungkin esok, atau lusa jadi tunggu, mesti ada berita baik anak muda merupakan pengundi automatik yang baru berjumlah 4 ke 5 juta pengundi mesti ada sesuatu untuk mereka, sesuatu yang besar, Insyallah," katanya.Naib Presiden UMNO itu berkata, menjadi lumrah bagi setiap kali pilihan raya, parti-parti bertanding akan menjanjikan pelbagai perkara hanya untuk meraih undi.Justeru, pengundi muda diingatkan supaya tidak terkeliru.

(Perdana Menteri Datuk Seri Ismail Sabri Yaakob berucap pada program Sukan Rakyat Generasi Muda Prihatin dan Moh Ngeteh di Kampung Sri Buntar)

Beliau berkata demikian kepada pemberita selepas hadir program 'Moh Ngeteh bersama lebih 1000 komuniti Sri Buntar dan bandar triang di Bera, semalam. Pada majlis tersebut, Ismail Sabri turut meluluskan peruntukan sebanyak RM1.2 juta bagi pembinaan dewan serbaguna penduduk di kawasan tersebut.


ASA 2022: Seniwati Fauziah Nawi dinobat Tokoh Seri Angkasa

(Fauziah Nawi menerima Anugerah Tokoh Seri Angkasa 2022 ketika ditemubual Berita RTM)

PUTRAJAYA, 31 Oktober- Seniwati Fauziah Nawi menerima Anugerah Tokoh Seri Angkasa 2022 pada malam kemuncak Anugerah Seri Angkasa 2022 (ASA2022).Beliau menerima trofi serta hadiah berupa wang tunai bernilai 10 ribu ringgit dan sebuah kereta Mitsubishi Xpander.Fauziah yang mesra disapa ibu kelihatan terkejut dengan hadiah kereta yang diumumkan pada saat-saat akhir, ternayata sebak dan terharu."Alhamdulillah Allah makbulkan kereta untuk saya.Terima kasih."Saya sebenarnya sebak sebab saya tidak pernah mengharapkan apa-apapun, saya cakap terus-terang, saya sebenarnya tidak pernah mengharapkan diberi anugerah, saya masuk industri seni ini, saya lakukan kerana saya suka, ini adalah jiwa saya," katanya.Tambahnya, sebagai sumbanganyga kepada dunia seni tanah air, beliau berkata syarikatnya Stefani Events adalah cara menyalurkan ilmu yang dimilikinya untuk melatih bakat-bakat baharu. Anugerah itu disampaikan Menteri Komunikasi dan Multimedia Tan Sri Annuar Musa di Pusat Konvensyen Antarabangsa Putrajaya (PICC) di sini.Turut hadir Timbalan Menteri Komunikasi dan Multimedia Datuk Zahidi Zainul Abidin dan Ketua Setiausaha Kementerian Komunikasi dan Multimedia Datuk Seri Mohammad Mentek.Turut hadir memeriahkan majlis ialah Ketua Pegawai Eksekutif (CEO) Pertubuhan Berita Nasional Malaysia (Bernama) Roslan Ariffin.

(Pemenang Anugerah Tokoh Seri Angkasa, Pelakon terkenal, Fauziah Nawi menyampaikan ucapan selepas menerima anugerah dari Menteri Komunikasi dan Multimedia (K-KOMM) Tan Sri Annuar Musa pada Majlis Anugerah Seri Angkasa 2022 di Pusat Konvensyen Antarabangsa Putrajaya (PICC)

Selain itu, dua anugerah kemuncak iaitu Dokumentari TV Terbaik dimenangi Social Playlist oleh Herbert Pua Kuo Jie membawa pulang wang tunai RM5,000, trofi dan Dana Kandungan Digital (DKD) sebanyak RM150,000Drama TV Terbaik pula dimenangi Pencipta Pegang Waktu oleh Nor Shahila Harun Shah dan membawa pulang wang tunai RM5,000, trofi dan DKD sebanyak RM200,000.Pemberian DKD ialah selaras dengan Pelan Pemulihan Negara yang bertujuan membantu serta menggalakkan pengamal industri kreatif menghasilkan, memasarkan dan mengedar kandungan kreatif yang tinggi nilainya kepada pasaran tempatan serta antarabangsa terutama dalam fasa pasca-COVID-19.ASA 2022 kembali setelah menyepi enam tahun dianjurkan oleh Kementerian Komunikasi dan Multimedia (K-KOMM).Acara berprestij itu berlangsung selama dua hari yang bermula semalam bertujuan meraikan penggiat seni dan para karyawan.Program dua hari bertemakan 'Kemuncak Kecemerlangan' itu menyaksikan hadiah bagi pemenang 34 kategori disampaikan malam ini. Tema itu bersesuaian dengan usia anugerah berkenaan yang memasuki 50 tahun selain bertepatan hasrat K-KOMM untuk menjadikannya sebagai pemangkin dalam penghasilan karya bermutu industri penyiaran khususnya di peringkat nasional.ASA dahulunya dikenali sebagai Anugerah RTM, yang dicetuskan Kementerian Penerangan pada 1972, bertujuan mengiktiraf penggiat penerbitan program radio dan televisyen terbitan Radio Televisyen Malaysia (RTM).


ASA akan diteruskan, pastikan industri kreatif tempatan terus berkembang -Annuar

(Menteri Komunikasi dan Multimedia (K-KOMM) Tan Sri Annuar Musa hadir pada Majlis Anugerah Seri Angkasa 2022 di Pusat Konvensyen Antarabangsa Putrajaya (PICC)

PUTRAJAYA, 31 Oktober- Anugerah Seri Angkasa (ASA) akan diteruskan pada masa akan datang dengan penambahan lebih banyak kategori termasuk media sosial.Menteri Komunikasi dan Multimedia Tan Sri Annuar Musa berkata ASA ialah platform bagi menghargai penggiat industri kreatif tempatan.“Mesti teruskan program kita sudah hidupkan semula dan akan diteruskan dengan lebih meriah lagi. "Saya puas hati bahawa semua orang gembira. Yang penting supaya industri penyiaran berkembang, makin ramai orang suka sertainya,” katanya kepada Bernama di sini.Annuar juga berpuas hati dengan penganjuran acara berprestij yang berlangsung dua hari bermula semalam itu.

(Menteri Komunikasi dan Multimedia (K-KOMM) Tan Sri Annuar Musa (tengah) hadir pada Majlis Anugerah Seri Angkasa 2022 di Pusat Konvensyen Antarabangsa Putrajaya (PICC) Majlis turut dihadiri Timbalan Menteri Komunikasi dan Multimedia Datuk Zahidi Zainul Abidin (kiri) serta Ketua Setiausaha Kementerian Komunikasi dan Multimedia Datuk Seri Mohammad Mentek(kanan)

Idea bagi penjenamaan semula ASA dicetuskan Annuar yang turut memperkenalkan Dana Kandungan Digital sebagai hadiah rebutan selaras dengan langkah di bawah Pelan Pemulihan Negara yang bertujuan membantu serta menggalakkan pengamal industri kreatif menghasilkan, memasarkan serta mengedar kandungan kreatif kepada pasaran tempatan dan antarabangsa terutamanya dalam fasa pasca-COVID-19.ASA dahulunya dikenali sebagai Anugerah RTM, yang dicetuskan Kementerian Penerangan pada 1972, bertujuan mengiktiraf penggiat penerbitan program radio dan televisyen terbitan Radio Televisyen Malaysia (RTM).-BERNAMA


PM ucap tahniah kepada pelajar SMKA Kuala Selangor, raih emas

(Ucapan tahniah daripada Datuk Seri Ismail Sabri)

KUALA LUMPUR, 30 Oktober- Perdana Menteri Datuk Seri Ismail Sabri Yaakob mengucapkan tahniah kepada pelajar Sekolah Menengah Kebangsaan (Agama) (SMKA) Kuala Selangor yang berjaya meraih pingat emas pada Pameran Perdagangan Antarabangsa, Penciptaan Produk dan Idea Baharu (IENA) 2022 di Nuremberg, Jerman pada Sabtu.Menerusi satu catatan Facebooknya, Perdana Menteri berharap, "kejayaan pasukan sekolah itu akan menjadi penyuntik semangat kepada pelajar lain untuk turut terlibat dalam inovasi dan reka cipta sehingga menggapai kejayaan."Tahniah kepada ahli-ahli pasukan terdiri daripada Athirah Ahmad Hisshamuddin, Raja Dhia Nazneen Insyirah Raja Mohd Aman Shah, Nur Damia Bisyara Muhammad Imran dan Sarah Ardinie Khairul Faizi."Saya difahamkan pasukan ini telah menewaskan 490 pasukan dari 250 sekolah di seluruh dunia dalam IENA 2022 ini. Syabas saya ucapkan," tulisnya dalam satu hantaran di facebook.Dua guru yang mengiringi empat pelajar berkenaan iaitu Mohd Ridzuan Mohammad dan Mohd Zulhelmi Mansor, turut meraih Anugerah Khas Produk Inovasi Terbaik Keseluruhan Untuk Kategori Pencipta Muda Hadiah Bandaraya Nuremberg dalam pertandingan yang berlangsung selama tiga hari bermula 27 Oktober lepas. IENA merupakan pameran inovasi tertua di dunia yang dipertandingkan sejak lebih 70 tahun lepas bersempena pameran perdagangan.Ia mengetengahkan pelbagai ciptaan dan inovasi baharu terbesar di dunia.

(Tangkap layar ucapan Ismail Sabri di facebook)

Berita berkaitan :IENA: SMKA Kuala Selangor kekal kecemerlangan, rangkul pingat emas di Jerman


Malaysia ucap takziah kepada Korea Selatan

(Tangkap layar twit Datuk Seri Saifuddin Abdullah)

KUALA LUMPUR, 30 Oktober- Satu ucapan takziah Malaysia dizahirkan Menteri Luar Datuk Seri Saifuddin Abdullah kepada rakyat Korea Selatan atas insiden rempuhan pada pesta Halloween di Itaewon, Seoul, pada Sabtu malam.Beliau turut melahirkan rasa sedih atas tragedi itu yang telah mengorbankan 153 orang. Menerusi satu twitnya beliau bekata,“Bagi pihak rakyat Malaysia, saya menzahirkan ucapan takziah kepada rakyat Korea Selatan dan mendoakan supaya keluarga mangsa yang terlibat diberi kekuatan & semua yang tercedera diberikan kesembuhan,” katanya di akaun Twitternya, malam ini. Beliau turut menambah Kementerian Luar melalui Kedutaan Malaysia di Seoul akan terus memantau situasi itu. Rakyat Malaysia yang memerlukan bantuan konsular dinasihatkan agar berhubung dengan pihak kedutaan melalui talian +821089748699.Sementara itu, 19 daripada 153 yang terkorban dikenal pasti sebagai warga asing berasal dari Iran, Uzbekistan, China dan Norway manakala 82 lagi dilaporkan cedera.

(Mayat mangsa di daerah Itaewon ditutup dengan selimut /AFP)

Berita berkaitan :Sekurang-kurangnya 153 maut, 103 cedera rempuhan Halloween di Itaewon


PTPTN yakin capai sasaran deposit SSPN bernilai RM150 juta

PETALING JAYA, 30 Oktober- Perbadanan Tabung Pendidikan Tinggi Nasional (PTPTN) yakin capai sasaran jumlah deposit simpan SSPN bernilai RM150 juta sempena Bulan Menabung Simpan SSPN (BMS) 2022.Menurut Ketua Eksekutif PTPTN, Ahmad Dasuki Abdul Majid, BMS 2022 dengan slogan 'Jom Jadi Superhero Anak Anda', dilaksanakan secara lapangan pada 1 dan 2 oktober 2022 serentak di 14 negeri di seluruh negara.Program itu juga diadakan secara dalam talian bermula 1 Oktober hingga 31 Oktober dalam usaha menyebar luas manfaat simpan SSPN kepada orang ramai."Ini adalah bagi mengajak ibu bapa agar menjadi hero untuk anak-anak dalam konteks perancangan kewangan melalui penabungan awal agar anak-anak berjaya melanjutkan pengajian tanpa dibebani oleh masalah kewangan. "Ibu bapa perlu imbangi aspek ekonomi dan pendidikan dikala ekonomi yang mencabar pada masa kini. Keupayaan ibu bapa untuk membuat perancangan yang bijak merupakan elemen yang penting dalam kehidupan seharian bagi memastikan kita mampu memenuhi keperluan pada masa hadapan."

(Ahmad Dasuki Abdul Majid, pada majlis Bulan Menabung Simpanan SSPN 2022)

Beliau berucap sempena Majlis Penutup BMS 2022 dan Sambutan Hari Tabungan Sedunia secara dalam talian.Tambah Ahmad Dasuki, sempena bulan menabung tahun ini, PTPTN turut melaksanakan program Tanggungjawab Sosial Korporat (CSR) iaitu Program Junior Superhero Simpan SSPN Peringkat Negeri Terengganu tahun 2022.Melalui program itu, PTPTN memberi sumbangan akaun simpan SSPN Prime berjumlah RM100 kepada kelahiran bayi baharu bulan Oktober 2022.Program itu bertujuan untuk menanam budaya menabung dan memberi kesedaran dan menyemai pengetahuan mengenai kewangan.


Tiga langkah mudah pastikan tidak menjadi mangsa penipuan perbankan

KUALA LUMPUR, 30 Oktober - Awas, Fikir dan Sekat, tiga langkah mudah diperkenalkan kepada awam bagi memastikan mereka kekal selamat dan tidak menjadi mangsa penipuan perbankan.Langkah itu, sebahagian usaha industri perbankan tempatan yang dilancarkan sempena Kempen Kesedaran Scam Kebangsaan yang bermula November ini.Menerusi #Jangan Kena Scam, tiga langkah itu turut memberi peringatan kepada pelanggan agar berwaspada apabila menerima sebarang panggilan, mesej atau e-mel daripada pihak yang tidak dikenali.

"Apabila kewangan digital semakin meluas, dan apabila ancaman baharu muncul, usaha untuk mendidik orang ramai mesti dikekalkan dengan baik pada masa hadapan. Kita tidak boleh berpuas hati."Saya ingin mengulangi bahawa usaha memerangi penipuan kewangan adalah satu usaha yang diperjuangkan dan pelbagai bidang. Kita hanya lebih kuat jika kita bekerjasama dan memainkan peranan kita untuk menjaga keselamatan dan integriti sistem kewangan negara kita," kata Timbalan Gabenor Bank Negara Malaysia (BNM), Datuk Marzunisham Omar di sini.Bank Negara Malaysia juga akan terus memastikan saluran perbankan serta pembayaran kekal selamat dan terkawal.Berikutan taktik penjenayah yang sentiasa berubah, BNM memperkenalkan nasihat keselamatan baharu dan langkah keselamatan tambahan dari semasa ke semasa.


Pasar nelayan akan dibina di Paitan

PAITAN, 30 Oktober - Lembaga Kemajuan Ikan Malaysia (LKIM) akan membangunkan sebuah pasar nelayan di sini bagi meningkatkan pendapatan keluarga nelayan di daerah kecil ini dengan memasarkan dan menjual hasil tangkapan secara terus kepada pembeli.Menteri Pertanian dan Industri Makanan Datuk Seri Dr Ronald Kiandee berkata inisiatif LKIM itu telah diusahakan sejak awal dengan peruntukan sedia ada berjumlah RM200,000.“Pembinaan Pasar Nelayan Paitan ini juga akan lebih teratur dan berpusat di bawah satu bumbung dengan kemudahan infrastruktur, penggunaan peralatan yang lebih baik dan selesa yang disediakan oleh LKIM.“Kementerian Pertanian dan Industri Makanan (MAFI) akan terus melihat keperluan dan infrastruktur seperti pasar nelayan ini yang diperlukan oleh masyarakat nelayan di luar bandar dalam memberi peluang kepada nelayan untuk menjual terus hasil tangkapan mereka secara terus kepada pengguna.“Ia dilakukan tanpa penglibatan orang tengah dan secara tidak langsung memberikan pendapatan yang baik kepada nelayan,” katanya pada majlis pecah tanah pasar itu di sini hari ini.Turut hadir ialah Ketua Pengarah LKIM Yusoff Othman.

(Dr Ronald Kiandee menyempurnakan simbolik pecah tanah pasar nelayan Paitan)

Ronald berkata Pasar Nelayan Paitan, yang dijangka siap akhir tahun depan (2023), akan menjadi pasar nelayan LKIM yang ke-12 di Sabah dan merupakan ke-136 di Malaysia.Beliau turut memberitahu sejak Januari tahun ini hingga bulan lepas (September), nilai urus niaga 135 Pasar Nelayan sedia ada di seluruh negara telah mencecah RM44.1 juta dengan jualan melebihi 3,000 tan metrik.Pada majlis itu, Ronald turut menyerahkan Bantuan 'Touch Point' Enjin Sangkut kepada 20 nelayan Paitan dengan peruntukan sebanyak RM200,000.“Kerajaan melalui LKIM sentiasa memainkan peranan yang penting dan berkesan dalam menjaga kebajikan serta terus memperbaiki kedudukan sosioekonomi nelayan dan sektor perikanan negara."LKIM akan terus memastikan kebajikan golongan nelayan, yang merupakan antara barisan hadapan sektor agromakanan, yang sangat penting dalam memastikan kelangsungan sekuriti bekalan makanan negara," katanya. - BERNAMA


Dasar operasi taska akan dikaji semula - Rina Harun

(Rina Harun menyerahkan sumbangan langganan aplikasi 'Littlelives' kepada 22 taska di Sepang)

PUTRAJAYA, 30 Oktober- Kementeriaan Pembangunan Wanita, Keluarga dan Masyarakat (KPWKM) akan mengkaji semula pindaan peraturan ke arah penambaikan dasar melibatkan operasi taman asuhan kanak-kanak (taska) di seluruh negara.Menterinya, Datuk Seri Rina Harun, berkata antara penambahbaikan yang sedang diusahakan adalah menyelaraskan syarat kelayakan pengusaha taska, serta peraturan mewajibkan perjumpaan pengusaha dengan ibu bapa.Beliau turut menambah, pihaknya juga mewajibkan penggunaan buku log termasuk pekerja yang diambil perlu mempunyai sijil kemahiran yang boleh diiktiraf."Keperluan pekerja taska yang memiliki sijil dalam bidang ini amatlah diperlukan. Ia sebagai menjamin keselamatan dan perkembangan kanak-kanak."Sekiranya memiliki sjil kemahiran, ia juga memerlukan pengiktirafan yang sepatutnya. Untuk itu, kita dalam proses untuk mengubah peraturan dan juga dasar di pihak kementerian." Jelasnya ketika ditemui pemberita RTM.

(Rina Harun ketika ditemui pemberita RTM)

Beliau berkata demikian kepada media selepas menyumbangkan langganan aplikasi 'Littlelives' selama setahun kepada 22 taska di Sepang.Ia bertujuan membolehkan ibu bapa memantau tahap keselamatan anak masing-masing.KPWKM juga menggalakkan lebih banyak taska diwujudkan di premis kerajaan serta pemberian insentif kepada majikan yang membuka taska di tempat kerja.Pewujudan lebih banyak taska khusus untuk kanak-kanak dalam kalangan orang kurang upaya (OKU) turut digalakkan.


Hasil siasatan Tommy Thomas yang dikemas kini akan dikemuka kepada pejabat Peguam Negara

MUAR, 30 Oktober - Polis akan mengemukakan hasil siasatan yang telah dikemas kini membabitkan Tan Sri Tommy Thomas kepada Pejabat Peguam Negara selepas kemas kini selesai.Ketua Polis Negara Tan Sri Acryl Sani Abdullah Sani berkata hasil siasatan tersebut adalah melibatkan empat kertas siasatan berhubung buku 'My Story: Justice in Wilderness' yang ditulis bekas peguam negara itu serta satu kertas siasatan berhubung kenyataan Thomas pada satu forum pada 17 September lepas. Beliau berkata pihaknya memerlukan sedikit masa lagi berikutan ada beberapa perkara perlu dikemas kini sebelum ia dikemukakan semula kepada Jabatan Peguam Negara untuk keputusan dan diteliti.  "Kita buat semua keterangan, kita ambil segala perkara berkaitan apa ditohmah itu diambil kira dan akan diserah kepada Peguam Negara, mereka yang akan menentukan sama ada kumpulkan satu kesalahan atau dibuat berasingan," kata Acryl Sani di sini.

(Acryl Sani bercakap kepada media selepasMajlis penutup Kursus Asas Tiger Platoon Briged Tengah Pasukan Gerakan Am (PGA)di Kem Batalion 6 PGA)

Acryl Sani berkata percakapan kedua-duanya akan diambil kira serta disekalikan dengan hasil siasatan buku, yang akan disekalikan sekali untuk dikemas kini."Kita (Polis) buat semua. Keterangan kita ambil, segala perkara yang berkaitan dengan apa yang ditohmahkan itu kita akan ambil kira dan kita akan serahkan kepada pihak Peguam Negara," kata beliau lagi.Pada 28 Oktober lepas, Pejabat Peguam Negara dilaporkan memulangkan kembali kertas siasatan kepada Polis Diraja Malaysia Selasa lepas untuk dilengkapkan.Sementara itu, Thomas dan Pengerusi Parti Sosialis Malaysia itu juga dilaporkan dipanggil PDRM untuk dirakam percakapan berhubung dakwaan ke atas Thomas mengeluarkan kenyataan berbaur perkauman dalam sebuah forum bulan lepas.


Kaji semula IPG, tingkat paras harga pasaran getah - PM

BERA, 30 Oktober- Kenaikan Insentif pengeluaran Getah (IPG) perlu diteliti semula bagi meningkatkan pendapatan dan menjaga kepentingan pekebun kecil getah di seluruh negara.  Perdana Menteri, Datuk Seri Ismail Sabri Yaakob berkata IPG yang diperkenalkan kerajaan amat signifikan membantu pekebun kecil getah berhadapan harga komoditi itu yang yang tidak menentu.  Justeru Datuk Seri Ismail Sabri berkata kenaikan IPG itu akan diteliti semula sekiranya kembali menerajui selepas Pilihan Raya Umum Ke-15.

Tambah beliau permohonan meningkatkan paras RM2.50 sekilogram seperti dtetapkan sebelum ini juga telah diadakan dengan Menteri Kewangan. Beliau berucap merasmikan Program Pekebun Kecil Makmur Keluarga Malaysia di Padang Awam Kampung Batu Papan, di sini.


Kakitangan awam Kedah terima bantuan kewangan RM1,500

ALOR SETAR, 30 Oktober- Kerajan Negeri Kedah meluluskan pemberian bantuan khas RM1,500 kepada kakitangan awam dan anggota pentadbiran negeri. Menteri Besar, Datuk Seri Muhammad Sanusi Md Nor berkata, bantuan khas itu melibatkan pembayaran sebanyak RM8 juta yang akan dibayar pada Disember nanti.  Sementara itu, semua guru lantikan Jabatan Hal Ehwal Agama Islam Kedah gred 56 ke bawah akan menerima kenaikan gaji RM100 secara 'one-off' setiap seorang seperti yang dinikmati penjawat awam lain.

Menteri Besar Kedah, Datuk Seri Muhammad Sanusi Md Nor / FOTO BERNAMA

Peruntukan Dasar Baru yang diluluskan untuk perkara berkenaan adalah RM622 ribu.Perkara itu diumum Menteri Besar ketika pembentangan Bajet 2023 Kedah pada persidangan Dewan Undangan Negeri.


Barang keperluan penduduk terjejas banjir di Kedah dijamin cukup

(Penduduk terjejas banjir di PPS SK Suka Menanti)

ALOR SETAR, 30 Oktober- Semua barang keperluan termasuk bekalan makanan dan minuman kepada penduduk terjejas banjir di PPS Kedah dijamin mencukupi.Bekalan makanan dan minuman serta keperluan lain diuruskan Jabatan Kebajikan Masyarakat (JKM). Kerjasama daripada pelbagai agensi termasuk Angkatan Pertahanan Awam (APM) dan RELA diselaraskan dengan sempurna. Ketua Bahagian Sekretariat, Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, di Kota Setar, 74 penduduk ditempatkan di PPS Sekolah Kebangsaan Suka Menanti. Jumlah penduduk terjejas banjir yang ditempatkan di dua pusat Pemindahan Sementara (PPS) di Daerah Kubang Pasu dan Kota Setar semakin berkurangan. Sehingga pukul 4 petang tadi, seramai 104 penduduk melibatkan 36 keluarga masih ditempatkan di PPS berbanding 143 penduduk tengah hari tadi. Manakala di Kubang Pasu, 30 penduduk ditempatkan di PPS SK Binjai. Ia termasuk di SK Suka Menanti, Alor Setar yang dijadikan PPS bagi menempatkan 74 penduduk terjejas banjir daripada 24 keluarga.

(Pegawai JKM melawat PPS di SK Suka Menanti)


Gagal patuhi Harga Maksimum Musim Deepavali, 24 peniaga dikenakan tindakan

KUALA LUMPUR, 30 Oktober - 24 peniaga dikenakan tindakan atas pelbagai kesalahan sepanjang pelaksanaan Skim Harga Maksimum Musim Perayaan (SHMMP) Deepavali 2022 yang berkuat kuasa 20 hingga 26 Oktober lalu. Ia hasil pemeriksaan ke atas 111 premis borong dan 4,228 premis runcit sepanjang tempoh berkenaan, kata Ketua Pengarah Penguatkuasa Kementerian Dalam Negeri dan Hal Ehwal Pengguna (KPDNHEP), Azman Adam."Pelaksanaan skim itu adalah langkah proaktif kerajaan dalam menangani kos sara hidup rakyat terutama sepanjang tempoh perayaan Deepavali."Kuasa pengguna merupakan langkah pencegahan awal agar tidak mudah dimanipulasi segelintir pihak tidak bertanggungjawab yang mengambil kesempatan dalam situasi sukar ketika ini," katanya menerusi kenyataan media di sini hari ini.Katanya, antara kesalahan yang dikesan adalah menjual barangan harga terkawal melebihi harga maksimum yang telah ditetapkan, gagal meletakkan tanda harga dan tanda harga khas merah jambu.

Beliau berkata, barangan yang disenaraikan sebagai barangan harga terkawal bagi skim itu adalah daging kambing biri-biri import bertulang, tomato, cili merah, kelapa biji, kelapa parut, bawang merah kecil (India), bawang merah besar import dan kacang dal (Australia).SHMPP dilancarkan bagi perayaan Deepavali bermula hari 20 Oktober hingga 26 Oktober lalu.Tempoh pelaksanaan adalah selama tujuh hari dan berkuat kuasa pada empat hari sebelum perayaan, satu hari semasa perayaan dan dua hari selepas perayaan.


Seorang lelaki maut ketika mendaki Gunung Pulai

GUNUNG PULAI, 30 Oktober- Seorang lelaki pengsan sebelum disahkan meninggal dunia ketika menjalankan aktiviti mendaki Gunung Pulai, Kulai, Johor, kira-kira pukul 9.50 pagi tadi. Mangsa, Tee Kok Soon, 55 tahun dilapor melakukan aktiviti tersebut secara berkumpulan untuk ke puncak gunung.Pemangku Ketua Balai Bomba dan Penyelamat Kulai, Pegawai Bomba Tinggi 2 Bahtiar Selamat dalam kenyataan berkata, mangsa dipercayai pengsan selepas mendaki setinggi 300 meter. Tujuh anggota digerakkan ke lokasi dan berjaya membawa turun mangsa ke kaki gung.

Bagaimanapun selepas tiba, pihak kesihatan yang menjalankan pemeriksaan mendapati mangsa telah meninggal dunia. Mayat diserahkan kepada polis untuk tindakan lanjut.